http://www.thaigov.go.th

 วันนี้ (24 มกราคม 2560) เวลา 09.00 น.ณ ห้องประชุม 501 ตึกบัญชาการ 1ทำเนียบรัฐบาล

พลเอก ประยุทธ์ จันทร์โอชา นายกรัฐมนตรี เป็นประธานการประชุมคณะรัฐมนตรี

​ ภายหลังเสร็จสิ้นการประชุมพลโท สรรเสริญ แก้วกำเนิด โฆษกประจำสำนักนายกรัฐมนตรีได้แถลงผลการประชุมคณะรัฐมนตรี ซึ่งสรุปสาระสำคัญดังนี้

|  |
| --- |
| **กฎหมาย** |

 1. เรื่อง ร่างพระราชบัญญัติคุ้มครองสวัสดิภาพบุคคลในครอบครัว พ.ศ. ....

 2. เรื่อง ร่างพระราชบัญญัติการจัดตั้งบริษัทจำกัดคนเดียว พ.ศ. ....

 3. เรื่อง ร่างพระราชบัญญัติธนาคารเพื่อการส่งออกและนำเข้าแห่งประเทศไทย (ฉบับที่ ..) พ.ศ. ....

 4. เรื่อง ร่างพระราชกฤษฎีกาออกตามความในประมวลรัษฎากร ว่าด้วยการยกเว้น รัษฎากร (ฉบับที่ ..) พ.ศ. .... รวม 2 ฉบับ ตามมาตรการภาษีเพื่อส่งเสริมการ ลงทุนในประเทศ

 5. เรื่อง ร่างกฎหมายลำดับรองเพื่อกำหนดประเภทงานและการยกเว้นค่าธรรมเนียมการ ทำงานของคนต่างด้าว สำหรับคนต่างด้าวซึ่งเป็นผู้เสียหายหรือเป็นพยานในคดีค้า มนุษย์

 6. เรื่อง ร่างกฎกระทรวง เรื่อง กำหนดแบบเอกสารตามกฎหมายว่าด้วยคนเข้าเมืองและ วิธีการขอหลักฐานการแจ้งออกไปนอกราชอาณาจักรเพื่อกลับเข้ามาอีกและการ ขอกลับเข้ามามีถิ่นที่อยู่ในราชอาณาจักรตามเดิม (ฉบับที่ ..) พ.ศ. ....

 7. เรื่อง ร่างกฎกระทรวงจัดตั้งส่วนราชการในมหาวิทยาลัยราชภัฎเพชรบุรี กระทรวงศึกษาธิการ พ.ศ. ....

|  |
| --- |
| **เศรษฐกิจ – สังคม** |

 8. เรื่อง การจัดสรรเงินอุดหนุนสบทบเงินเดือนครูเพิ่มให้แก่โรงเรียนเอกชน

 9. เรื่อง  โครงการปรับปรุงระบบส่งไฟฟ้าบริเวณภาคใต้ตอนล่างเพื่อเสริมความมั่นคงระบบ ไฟฟ้า

 10.   เรื่อง  ขอความเห็นชอบ (ร่าง)  แผนแม่บทโครงการ “รักษ์น้ำเพื่อพระแม่ของ แผ่นดิน”  ระยะที่ 3 (พ.ศ. 2560-2564)

 11. เรื่อง แผนเตรียมความพร้อมเพื่อลดความเสี่ยงจากภัยแล้งด้านการเกษตร ปี 2559/60

 12. เรื่อง กรอบแนวทางในการป้องกันอาชญากรรมที่มีประสิทธิภาพ

 13. เรื่อง ขอสนับสนุนงบกลางเพื่อช่วยเหลือเกษตรกรตามมาตรการช่วยเหลือเยียวยา เกษตรกรผู้ประสบอุทกภัย ปี 2559/60 กรณีได้รับผลกระทบ เพิ่มเติม

 14. เรื่อง ขออนุมัติจัดสรรเงินจากกองทุนสงเคราะห์เกษตรกรโครงการฟื้นฟูช่วยเหลือ เกษตรกรผู้ประสบอุทกภัยด้านการประมง

 15.   เรื่อง  ขยายระยะเวลาการอนุญาตให้อยู่ในราชอาณาจักรและการทำงานของแรงงานใน กิจการประมงทะเล  และกิจการแปรรูปสัตว์น้ำ

|  |
| --- |
| **ต่างประเทศ** |

 16. เรื่อง การดำเนินการตามข้อมติคณะมนตรีความมั่นคงแห่งสหประชาชาติเกี่ยวกับ สาธารณรัฐไลบีเรีย

 17. เรื่อง การเข้าร่วมเป็นสมาชิก Global Alliance for Chronic Diseases (GACD)

 18. เรื่อง การเสนอพระธาตุพนม เพื่อบรรจุไว้ในบัญชีรายชื่อเบื้องต้น (Tentative List) ของ ศูนย์มรดกโลก

 19. เรื่อง การจัดทำร่างข้อตกลงว่าด้วยการรับรองประกาศนียบัตรคนประจำเรือระหว่าง ประเทศไทยกับประเทศเซนต์วินเซนต์และเกรนาดีนส์ หมู่เกาะเคย์แมน

 ยิบรอลตาร์ บังกลาเทศ เมีนยมา ฟิลิปปินส์ เวียดนาม บรูไนดารุสซาลาม กัมพูชา โดมินิกา จีน อินเดีย หมู่เกาะมาร์แซลล์ มอลตาแอนติกาและบาร์บูดา อิตาลี ลักเซมเบิร์ก ฮัชไมต์จอร์แดน ฮอนดูรัส และนอร์เวย์ รวม 20 ประเทศ

 20. เรื่อง การจัดทำความตกลงระหว่างรัฐบาลเครือรัฐออสเตรเลียและรัฐบาลไทยว่าด้วยการ ยกเว้นภาษีทางอ้อมสำหรับโครงการก่อสร้างหรือซ่อมแซมที่ทำการทางการทูตที่ ตั้งอยู่ในออสเตรเลียและไทยบนหลักต่างตอบแทน

|  |
| --- |
| **แต่งตั้ง** |

 21. เรื่อง การแต่งตั้งข้าราชการพลเรือนสามัญให้ดำรงตำแหน่งประเภทวิชาการระดับ ทรงคุณวุฒิ (กระทรวงสาธารณสุข)

 *22. เรื่อง* การแต่งตั้งข้าราชการพลเรือนสามัญให้ดำรงตำแหน่งประเภทวิชาการระดับ ทรงคุณวุฒิ (กระทรวงสาธารณสุข)

 23. เรื่อง การแต่งตั้งข้าราชการให้ดำรงตำแหน่งประเภทบริหารระดับสูง

 (กระทรวงวัฒนธรรม)

 24. เรื่อง การแต่งตั้งกรรมการอื่นในคณะกรรมการมาตรฐานสินค้า

 25. เรื่อง การแต่งตั้งข้าราชการเมือง [ตำแหน่งที่ปรึกษารัฐมนตรีว่าการกระทรวงแรงงาน (นายอารักษ์ พรหมณี)]

 26. เรื่อง การแต่งตั้งข้าราชการการเมืองแทนตำแหน่งที่ว่าง [ตำแหน่งผู้ช่วยเลขานุการ รัฐมนตรีว่าการกระทรวงพาณิชย์ (นายชัยพร ชยานุรักษ์)]

 27. เรื่อง การแต่งตั้งผู้รักษาราชการแทนรัฐมนตรีว่าการกระทรวงดิจิทัลเพื่อเศรษฐกิจ

 และสังคม

 28. เรื่อง    ปรับปรุงคำสั่งมอบหมายและมอบอำนาจให้รองนายกรัฐมนตรีและรัฐมนตรีประจำ สำนักนายกรัฐมนตรีปฏิบัติราชการแทนนายกรัฐมนตรี ปรับปรุงคำสั่งการ มอบหมายและมอบอำนาจให้รองนายกรัฐมนตรีและรัฐมนตรีประจำสำนัก นายกรัฐมนตรีปฏิบัติหน้าที่ประธานกรรมการและรองประธานกรรมการใน คณะกรรมการต่างๆ ตามกฎหมาย และระเบียบสำนักนายกรัฐมนตรี  และ มอบหมายหน้าที่ความรับผิดชอบให้รัฐมนตรีปฏิบัติราชการ

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*

|  |
| --- |
| **กฎหมาย** |

**1. เรื่อง ร่างพระราชบัญญัติคุ้มครองสวัสดิภาพบุคคลในครอบครัว พ.ศ. ....**

 คณะรัฐมนตรีมีมติมติอนุมัติหลักการร่างพระราชบัญญัติคุ้มครองสวัสดิภาพบุคคลในครอบครัว พ.ศ. 2560 ตามที่กระทรวงการพัฒนาสังคมและความมั่นคงของมนุษย์ (พม.) เสนอ และให้ส่งสำนักงานคณะกรรมการกฤษฎีกาตรวจพิจารณา โดยให้รับความเห็นของสำนักงาน กพ. และสำนักงานอัยการสูงสุดไปประกอบการพิจารณาด้วย แล้วให้ส่งคณะกรรมการประสานงานสภานิติบัญญัติแห่งชาติพิจารณา ก่อนเสนอสภานิติบัญญัติแห่งชาติต่อไป ทั้งนี้ ในส่วนเรื่องการกำหนดแนวทาง วิธีการ กลไก หรือระบบการสร้างเสริม ติดตาม ตรวจสอบ หรือกำกับการดำเนินงานภายใต้อำนาจหน้าที่ของร่างพระราชบัญญัติฯ ให้ พม. รับเรื่องดังกล่าวไปพิจารณาดำเนินการ แล้วแจ้งผลการพิจารณาดำเนินการดังกล่าวเพื่อประกอบการตรวจพิจารณาของสำนักงานคณะกรรมการกฤษฎีกาต่อไป

 **สาระสำคัญของร่างพระราชบัญญัติฯ**เป็นการกำหนดให้ยกเลิกพระราชบัญญัติคุ้มครองผู้ถูกกระทำด้วยความรุนแรงในครอบครัวพ.ศ. 2550 ทั้งฉบับ และยกร่างพระราชบัญญัติคุ้มครองสวัสดิภาพบุคคลในครอบครัว พ.ศ. .... ขึ้นแทน เพื่อ แก้ไขปัญหาอุปสรรคเกี่ยวกับการบังคับใช้กฎหมายซึ่งมีสาระสำคัญเป็นการกำหนดให้มีคณะกรรมการนโยบายและยุทธศาสตร์ครอบครัวแห่งชาติ กำหนดแนวทางการส่งเสริมและพัฒนาสถาบันครอบครัว การให้ความคุ้มครองสวัสดิภาพบุคคลในครอบครัว การบำบัดฟื้นฟู และวิธีปฏิบัติต่อบุคคลในครอบครัว รวมทั้งกำหนดมาตรการทางสังคมเกี่ยวกับการส่งเสริมและพัฒนาครอบครัว ตลอดจนมาตรการคุ้มครองสวัสดิภาพ

**2. เรื่อง ร่างพระราชบัญญัติการจัดตั้งบริษัทจำกัดคนเดียว พ.ศ. ....**

 คณะรัฐมนตรีมีมติเห็นชอบให้มีกฎหมายในการจัดตั้งบริษัทจำกัดคนเดียว ตามที่กระทรวงพาณิชย์เสนอ และมอบหมายให้สำนักงานคณะกรรมการกฤษฎีการับร่างพระราชบัญญัติฉบับนี้ไปพิจารณาแก้ไขในกฎหมายที่เกี่ยวข้องแทนการตราเป็นกฎหมายเฉพาะ โดยให้รับความเห็นของกระทรวงยุติธรรม ธนาคารแห่งประเทศไทย และคณะกรรมการร่วมภาคเอกชน 3 สถาบัน (กกร.) ไปประกอบการพิจารณาด้วย แล้วนำเสนอคณะรัฐมนตรีพิจารณาอีกครั้งหนึ่ง

 **ร่างพระราชบัญญัติ**ที่กระทรวงพาณิชย์เสนอมีหลักการสำคัญที่จะให้ผู้ประกอบธุรกิจโดยเฉพาะผู้ประกอบการวิสาหกิจขนาดกลางและขนาดย่อม (SMEs) เข้าสู่ระบบด้วยการจดทะเบียนเป็นนิติบุคคลตามกฎหมาย ในอันที่จะสร้างผู้ประกอบการให้มีความเข้มแข็ง มีศักยภาพ เพื่อให้ภาครัฐใช้กฎหมายเป็นเครื่องมือในการสร้างแรงจูงใจให้ผู้ประกอบการดำเนินการตามทิศทางที่สอดคล้องกับนโยบายรัฐบาลในปัจจุบันที่พยายามส่งเสริมมาตรการกระตุ้นการลงทุนขนาดเล็ก และมาตรการการเงินการคลังเพื่อสร้างแรงจูงใจให้ผู้ประกอบการวิสาหกิจขนาดกลางและขนาดย่อม (SMEs) เข้าสู่ระบบเพื่อจะได้เข้าถึงสิทธิประโยชน์ต่าง ๆ ที่ภาครัฐจัดให้ และยังเป็นการอำนวยความสะดวกให้แก่ภาคเอกชนที่ประสงค์จะประกอบธุรกิจเพียงคนเดียวโดยไม่ประสงค์จะร่วมลงทุนกับบุคคลอื่นหรือไม่สามารถหาผู้ร่วมลงทุนรายอื่นได้ ซึ่งจะเป็นการลดปัญหาข้อพิพาทระหว่างผู้ถือหุ้นของบริษัทด้วยกันเอง รวมทั้งยกระดับประเทศไทยให้เป็นประเทศที่ง่ายต่อการเริ่มต้นธุรกิจ (Ease of Doing Business) และเป็นการใช้กฎหมายเป็นเครื่องมือในการส่งเสริมจริยธรรม คุณธรรม ความโปร่งใสเพื่อลดความได้เปรียบเสียเปรียบการดำเนินธุรกิจ

**3. เรื่อง ร่างพระราชบัญญัติธนาคารเพื่อการส่งออกและนำเข้าแห่งประเทศไทย (ฉบับที่ ..) พ.ศ. ....**

 คณะรัฐมนตรีมีมติอนุมัติและรับทราบดังนี้

 1. อนุมัติหลักการร่างพระราชบัญญัติธนาคารเพื่อการส่งออกและนำเข้าแห่งประเทศไทย (ฉบับที่ ..) พ.ศ. .... ตามที่กระทรวงการคลังเสนอ และให้ส่งสำนักงานคณะกรรมการกฤษฎีกาตรวจพิจารณา แล้วส่งให้คณะกรรมการประสานงานสภานิติบัญญัติแห่งชาติพิจารณา ก่อนเสนอสภานิติบัญญัติแห่งชาติต่อไป

 2. รับทราบแผนในการจัดทำกฎหมายลำดับรองและกรอบระยะเวลาตามที่กระทรวงการคลังเสนอ

 **สาระสำคัญของพระราชบัญญัติ** เป็นการแก้ไขพระราชบัญญัติธนาคารเพื่อการส่งออกและนำเข้าแห่งประเทศไทย พ.ศ. 2536 โดยแก้ไขเพิ่มเติมอำนาจในการกระทำกิจการของธนาคารเพื่อการส่งออกและนำเข้าแห่งประเทศไทย (ธสน.) และแก้ไขเพิ่มเติมบทบัญญัติเกี่ยวกับอัตราแลกเปลี่ยนที่ใช้ในการคำนวณเงินตราต่างประเทศเป็นเงินตราไทยให้เป็นไปตามกฎหมายว่าด้วยการบริหารหนี้สาธารณะ เพื่อให้สอดคล้องกับข้อเท็จจริงในปัจจุบันที่ได้มีการยกเลิกทุนรักษาระดับอัตราแลกเปลี่ยนเงินตราแล้ว

**4. เรื่อง ร่างพระราชกฤษฎีกาออกตามความในประมวลรัษฎากร ว่าด้วยการยกเว้นรัษฎากร (ฉบับที่ ..) พ.ศ. .... รวม 2 ฉบับ ตามมาตรการภาษีเพื่อส่งเสริมการลงทุนในประเทศ**

 คณะรัฐมนตรีมีมติอนุมัติดังนี้

 1. อนุมัติหลักการร่างพระราชกฤษฎีกาออกตามความในประมวลรัษฎากร ว่าด้วยการยกเว้นรัษฎากร (ฉบับที่ ..) พ.ศ. .... เพื่อขยายระยะเวลาของมาตรการภาษีเพื่อส่งเสริมการลงทุนในประเทศ ตั้งแต่วันที่ 1 มกราคม 2560 ถึงวันที่ 31 ธันวาคม 2560 โดยปรับปรุงจำนวนการหักรายจ่ายจาก 2 เท่าเหลือ 1.5 เท่าเพื่อไม่ให้ส่งผลกระทบต่อฐานะการคลังมากเกินไป และร่างพระราชกฤษฎีกาออกตามความในประมวลรัษฎากร ว่าด้วยการยกเว้นรัษฎากร (ฉบับที่ ..) พ.ศ. .... เพื่อแก้ไขเพิ่มเติมพระราชกฤษฎีกาออกตามความในประมวลรัษฎากร ว่าด้วยการยกเว้นรัษฎากร (ฉบับที่ 604) พ.ศ. 2559 ในส่วนของการกำหนดนิยามของเครื่องจักรให้มีความสอดคล้องกัน รวม 2 ฉบับ ตามที่กระทรวงการคลังเสนอ และให้ส่งสำนักงานคณะกรรมการกฤษฎีกาตรวจพิจารณา แล้วดำเนินการต่อไปได้

 2. ให้กระทรวงการคลังถือปฏิบัติตามมติคณะรัฐมนตรีเมื่อวันที่ 27 ธันวาคม 2559 (เรื่อง แนวทางปฏิบัติในการเสนอร่างพระราชกฤษฎีกาที่มีเงื่อนเวลาการใช้บังคับ) โดยเคร่งครัดด้วย

 **สาระสำคัญของร่างกฎหมาย**

 1. **ร่างพระราชกฤษฎีกาออกตามความในประมวลรัษฎากร ว่าด้วยการยกเว้นรัษฎากร (ฉบับที่ ..) พ.ศ. ....** เพื่อขยายระยะเวลาของมาตรการภาษีเพื่อส่งเสริมการลงทุนในประเทศ มีสาระสำคัญเป็นการกำหนดให้บริษัทหรือห้างหุ้นส่วนนิติบุคคลสามารถหักรายจ่ายเพื่อการลงทุนหรือการต่อเติม เปลี่ยนแปลง ขยายออก หรือทำให้ดีขึ้นซึ่งทรัพย์สินเกี่ยวเนื่องกับกิจการ แต่ไม่ใช่เป็นการซ่อมแซมให้คงสภาพเดิมในการคำนวณกำไรสุทธิเพื่อเสียภาษีเงินได้นิติบุคคลเป็นจำนวน 1.5 เท่าในลักษณะการยกเว้นภาษีเงินได้นิติบุคคลให้แก่บริษัทหรือห้างหุ้นส่วนนิติบุคคลดังกล่าวสำหรับเงินได้เท่ากับรายจ่ายที่ได้จ่ายไปเป็นจำนวนร้อยละ 50 หรือ 0.5 เท่าของรายจ่ายตามจำนวนที่จ่ายจริง ส่วนอีก 1 เท่าให้หักค่าสึกหรอและค่าเสื่อมราคาของทรัพย์สินตามปกติ ทั้งนี้ ต้องจ่ายไปตั้งแต่ วันที่ 1 มกราคม 2560 ถึงวันที่ 31 ธันวาคม 2560 และต้องเป็นไปตามหลักเกณฑ์ วิธีการ และเงื่อนไขที่กำหนด

 2. **ร่างพระราชกฤษฎีกาออกตามความในประมวลรัษฎากร ว่าด้วยการยกเว้นรัษฎากร (ฉบับที่ ..) พ.ศ. ....** เพื่อแก้ไขเพิ่มเติมพระราชกฤษฎีกาออกตามความในประมวลรัษฎากร ว่าด้วยการยกเว้นรัษฎากร (ฉบับที่ 604) พ.ศ. 2559 เนื่องจากร่างพระราชกฤษฎีกาตามข้อ 1. มีการกำหนดนิยามของเครื่องจักรและมีการให้สิทธิประโยชน์แก่การลงทุนต่อเนื่องจากพระราชกฤษฎีกาออกตามความในประมวลรัษฎากร ว่าด้วยการยกเว้นรัษฎากร (ฉบับที่ 604) ฯ ด้วย จึงจำเป็นต้องมีการแก้ไขเพิ่มเติมพระราชกฤษฎีกาออกตามความในประมวลรัษฎากร ว่าด้วยการยกเว้นรัษฎากร (ฉบับที่ 604) ฯ เพื่อกำหนดนิยามของเครื่องจักรให้สอดคล้องกันกับร่างพระราชกฤษฎีกา ตามข้อ 1.

**5. เรื่อง ร่างกฎหมายลำดับรองเพื่อกำหนดประเภทงานและการยกเว้นค่าธรรมเนียมการทำงานของคนต่างด้าว สำหรับคนต่างด้าวซึ่งเป็นผู้เสียหายหรือเป็นพยานในคดีค้ามนุษย์**

 คณะรัฐมนตรีมีมติอนุมัติและเห็นชอบตามที่กระทรวงแรงงาน (รง.) เสนอ ดังนี้

 1. อนุมัติในหลักการร่างกฎกระทรวงยกเว้นค่าธรรมเนียมการทำงานของคนต่างด้าวสำหรับคนต่างด้าวซึ่งเป็นผู้เสียหายจากการกระทำความผิดฐานค้ามนุษย์หรือเป็นพยานในคดีค้ามนุษย์ พ.ศ. ....

 2. เห็นชอบร่างประกาศสำนักนายกรัฐมนตรี เรื่อง กำหนดประเภทงานให้คนต่างด้าวตามมาตรา 13 แห่งพระราชบัญญัติการทำงานของคนต่างด้าว พ.ศ. 2551 ซึ่งเป็นผู้เสียหายจากการกระทำความผิดฐานค้ามนุษย์หรือเป็นพยานในคดีค้ามนุษย์ทำได้

 **สาระสำคัญของร่างกฎหมายและประกาศ** มีดังนี้

 1. **ร่างกฎกระทรวงยกเว้นค่าธรรมเนียมการทำงานของคนต่างด้าวสำหรับคนต่างด้าว ซึ่งเป็นผู้เสียหายจากการกระทำความผิดฐานค้ามนุษย์หรือเป็นพยานในคดีค้ามนุษย์ พ.ศ. ....** เป็นการยกเว้นค่าธรรมเนียมตามบัญชีท้ายพระราชบัญญัติการทำงานของคนต่างด้าว พ.ศ. 2551 สำหรับคนต่างด้าวดังต่อไปนี้ ซึ่งนายกรัฐมนตรีและรัฐมนตรีว่าการกระทรวงมหาดไทยโดยอนุมัติของคณะรัฐมนตรีได้อนุญาตให้อยู่ในราชอาณาจักรเป็นกรณีพิเศษ

 (1) คนต่างด้าวซึ่งเป็นผู้เสียหายจากการกระทำความผิดฐานค้ามนุษย์ตามพระราชบัญญัติป้องกันและปราบปรามการค้ามนุษย์ พ.ศ. 2551

 (2) คนต่างด้าวซึ่งเป็นพยานในคดีค้ามนุษย์ตามพระราชบัญญัติป้องกันและปราบปรามการค้ามนุษย์ พ.ศ. 2551

 (3) ผู้ติดตามซึ่งเป็นบุตรของคนต่างด้าวตาม (1) หรือ (2) ที่มีอายุไม่น้อยกว่าสิบห้าปีแต่ไม่เกินสิบแปดปี

 (4) บุตรของคนต่างด้าวตาม (1) หรือ (2) ที่มีอายุเกินสิบแปดปีซึ่งได้ดำเนินการขอรับใบอนุญาตทำงานและปรับปรุงแก้ไขทะเบียนประวัติให้เป็นปัจจุบันภายในสามสิบวันก่อนมีอายุครบสิบแปดปีบริบูรณ์

 2. **ร่างประกาศสำนักนายกรัฐมนตรี** เรื่อง กำหนดประเภทงานให้คนต่างด้าวตามมาตรา 13 แห่งพระราชบัญญัติการทำงานของคนต่างด้าว พ.ศ. 2551 ซึ่งเป็นผู้เสียหายจากการกระทำความผิดฐานค้ามนุษย์หรือเป็นพยานในคดีค้ามนุษย์ ทำได้ มีสาระสำคัญดังนี้

 (1) กำหนดคนต่างด้าวที่อยู่ในบังคับของร่างประกาศฉบับนี้ จะต้องเป็นคนต่างด้าวซึ่งนายกรัฐมนตรีและรัฐมนตรีว่าการกระทรวงมหาดไทยโดยอนุมัติของคณะรัฐมนตรีได้อนุญาตให้อยู่ในราชอาณาจักรเป็นกรณีพิเศษ เพื่อให้เป็นไปตามมติคณะรัฐมนตรีเมื่อ 13 ธันวาคม 2559 ดังนี้

 1) คนต่างด้าวซึ่งเป็นผู้เสียหายจากการกระทำความผิดฐานค้ามนุษย์

 2) คนต่างด้าวซึ่งเป็นพยานที่สืบพยานก่อนการฟ้องคดีหรือระหว่างการดำเนินคดีกับผู้กระทำความผิดตามพระราชบัญญัติป้องกันและปราบปรามการค้ามนุษย์ พ.ศ. 2551

 3) ผู้ติดตามซึ่งเป็นบุตรของคนต่างด้าวตาม 1) หรือ 2) ที่มีอายุไม่น้อยกว่าสิบห้าปีแต่ไม่เกินสิบแปดปี

 4) บุตรของคนต่างด้าวตาม 1) หรือ 2) ที่มีอายุเกินสิบแปดปี ซึ่งได้ดำเนินการขอรับใบอนุญาตทำงานและปรับปรุงแก้ไขทะเบียนประวัติให้เป็นปัจุบันภายในสามสิบวันก่อนมีอายุครบสิบแปดปีบริบูรณ์ และมีสิทธิอยู่ในราชอาณาจักรเช่นเดียวกับสิทธิของบิดาและมารดา

 (2) กำหนดงานให้คนต่างด้าวที่อยู่ในบังคับของร่างประกาศฉบับนี้ ทำงานได้ทุกประเภทงานตามที่นายจ้างได้ตกลงว่าจ้าง ยกเว้นกรณีที่คนต่างด้าวดังกล่าวมีอายุไม่น้อยกว่าสิบห้าปีแต่ไม่เกินสิบแปดปี ให้ทำงานกับนายจ้างได้ภายใต้บทบัญญัติของกฎหมาย

 **6. เรื่อง ร่างกฎกระทรวง เรื่อง กำหนดแบบเอกสารตามกฎหมายว่าด้วยคนเข้าเมืองและวิธีการขอหลักฐานการแจ้งออกไปนอกราชอาณาจักรเพื่อกลับเข้ามาอีกและการขอกลับเข้ามามีถิ่นที่อยู่ในราชอาณาจักรตามเดิม (ฉบับที่ ..) พ.ศ. ....**

คณะรัฐมนตรีมีมติรับทราบร่างกฎกระทรวง เรื่อง กำหนดแบบเอกสารตามกฎหมายว่าด้วยคนเข้าเมืองและวิธีการขอหลักฐานการแจ้งออกไปนอกราชอาณาจักรเพื่อกลับเข้ามาอีกและการขอกลับเข้ามามีถิ่นที่อยู่ในราชอาณาจักรตามเดิม (ฉบับที่ ..) พ.ศ. .... ตามที่กระทรวงมหาดไทย (มท.) เสนอ

**สาระสำคัญของร่างกฎกระทรวง** เป็นการยกเลิกแบบ ตม.6 ท้ายกฎกระทรวงกำหนดแบบเอกสารตามกฎหมายว่าด้วยคนเข้าเมืองฯ และให้ใช้แบบท้ายกฎกระทรวงนี้แทน คือ แบบ ตม.6 ท้ายกฎกระทรวง ฉบับ 4 (พ.ศ. 2523) ฯ รวมทั้งกำหนดให้กฎกระทรวงนี้มีผลบังคับใช้ตั้งแต่วันที่ 30 มกราคม 2560 เป็นต้นไป โดยไม่กำหนดระยะเวลาสิ้นสุดวันใช้บังคับไว้ ทั้งนี้ เพื่อความยืดหยุ่นในการบังคับใช้กฎหมายยิ่งขึ้น

**7. เรื่อง ร่างกฎกระทรวงจัดตั้งส่วนราชการในมหาวิทยาลัยราชภัฏเพชรบุรี กระทรวงศึกษาธิการ พ.ศ. ....**

 คณะรัฐมนตรีมีมติรับทราบร่างกฎกระทรวงจัดตั้งส่วนราชการในมหาวิทยาลัยราชภัฏเพชรบุรี กระทรวงศึกษาธิการ พ.ศ. .... ที่สำนักงานคณะกรรมการกฤษฎีกาตรวจพิจารณาแล้ว และให้สำนักเลขาธิการคณะรัฐมนตรีส่งร่างกฎกระทรวงดังกล่าวให้รัฐมนตรีว่าการกระทรวงศึกษาธิการลงนามและประกาศในราชกิจจานุเบกษาต่อไป

 **สาระสำคัญของร่างกฎกระทรวง**

 1. ให้ยกเลิกกฎกระทรวงจัดตั้งส่วนราชการในมหาวิทยาลัยราชภัฏเพชรบุรี ศธ. พ.ศ. 2548 และปรับปรุงการจัดตั้งส่วนราชการในมหาวิทยาลัยราชภัฏเพชรบุรี ศธ. เสียใหม่ โดยแก้ไขชื่อ “คณะเทคโนโลยีอุตสาหกรรม” เป็น “คณะวิศวกรรมศาสตร์และเทคโนโลยีอุตสาหกรรม” เพื่อให้สอดคล้องกับภารกิจและการดำเนินงานในปัจจุบัน

 2. จัดตั้งส่วนราชการในมหาวิทยาลัยราชภัฏเพชรบุรี ศธ. รวม 11 ส่วนราชการ ดังนี้ (1) สำนักงานอธิการบดี (2) คณะครุศาสตร์ (3) คณะเทคโนโลยีการเกษตร (4) คณะเทคโนโลยีสารสนเทศ (5) คณะมนุษยศาสตร์และสังคมศาสตร์ (6) คณะวิทยาการจัดการ (7) คณะวิทยาศาสตร์และเทคโนโลยี (8) คณะวิศวกรรมศาสตร์และเทคโนโลยีอุตสาหกรรม (9) สถาบันวิจัยและส่งเสริมศิลปวัฒนธรรม (10) สำนักวิทยบริการและเทคโนโลยีสารสนเทศ และ (11) สำนักส่งเสริมวิชาการและงานทะเบียน

|  |
| --- |
| **เศรษฐกิจ – สังคม** |

**8. เรื่อง การจัดสรรเงินอุดหนุนสบทบเงินเดือนครูเพิ่มให้แก่โรงเรียนเอกชน**

 คณะรัฐมนตรีมีมติอนุมัติตามที่กระทรวงศึกษาธิการ (ศธ.) เสนอ ดังนี้

 1. อนุมัติงบประมาณรายจ่ายประจำปีประมาณ พ.ศ. 2559 **งบกลางรายการเงินสำรองจ่ายเพื่อกรณีฉุกเฉินหรือจำเป็น** เพื่อเป็นค่าจัดการเรียนการสอน (ปรับเพิ่มเงินอุดหนุนสมทบเป็นเงินเดือนครู ร้อยละ 4) ของปีงบประมาณ พ.ศ. 2558 และปีงบประมาณ พ.ศ . 2559

 2. อนุมัติหลักการให้ ศธ. ใช้**งบประมาณรายจ่ายประจำปีงบประมาณ พ.ศ. 2559 (เงินกันไว้เบิกเหลื่อมปี)**เพื่อเบิกจ่ายเป็นเงินอุดหนุนค่าจัดการเรียนการสอน (ปรับเพิ่มเงินอุดหนุนสมทบเป็นเงินเดือนครูร้อยละ 4) ของปีงบประมาณ พ.ศ. 2558 ในส่วนของสำนักงานคณะกรรมการการส่งเสริมการศึกษาเอกชน สำนักงานปลัดกระทรวงศึกษาธิการ

 ทั้งนี้ **ให้กระทรวงศึกษาธิการขอทำความตกลงกับสำนักงบประมาณตามขั้นตอนกฎหมาย ระเบียบและมติคณะรัฐมนตรีที่เกี่ยวข้องต่อไป**

 **สาระสำคัญของ** การจัดสรรเงินอุดหนุนสมทบเงินเดือนครูเพิ่ม**ให้แก่โรงเรียนเอกชนที่กระทรวงศึกษาธิการเสนอมาในครั้งนี้เป็นการดำเนินการตามนัยมติคณะรัฐมนตรี (26 มิถุนายน 2550) ที่อนุมัติหลักการให้กระทรวงศึกษาธิการปรับเพิ่มเงินเดือนครูโรงเรียนเอกชนในอัตราเดียวกันทุกครั้งที่มีการปรับเพิ่มเงินเดือนข้าราชการ และเป็นการดำเนินการเพื่อให้สอดรับกับการปรับเพิ่มเงินเดือนข้าราชการอีกร้อยละ 4 ของเงินเดือนที่ได้รับอยู่ ตามพระราชบัญญัติระเบียบข้าราชการพลเรือน (ฉบับที่ 2) พ.ศ. 2558** นอกจากนี้ในปี 2555 เมื่อรัฐบาลมีนโยบายปรับเพิ่มเงินเดือนวุฒิปริญญาตรีเป็น 15,000 บาท คณะรัฐมนตรีได้มีมติ (22 กรกฎาคม 2557) อนุมัติจัดสรรเงินอุดหนุนสมทบเงินเดือนครูเพิ่มให้แก่โรงเรียนเอกชน ในลักษณะคล้ายคลึงกัน โดยเป็นการปรับเพิ่มเงินเดือนข้าราชการครูวุฒิปริญญาตรี

**9. เรื่อง  โครงการปรับปรุงระบบส่งไฟฟ้าบริเวณภาคใต้ตอนล่างเพื่อเสริมความมั่นคงระบบไฟฟ้า**

คณะรัฐมนตรีมีมติเห็นชอบตามที่กระทรวงพลังงาน (พน.)  เสนอ ดังนี้

 1. เห็นชอบในหลักการโครงการปรับปรุงระบบส่งไฟฟ้าบริเวณภาคใต้ตอนล่างเพื่อเสริมความมั่นคง

ของระบบไฟฟ้า ในวงเงินลงทุนรวม 35,400 ล้านบาท  โดยให้การไฟฟ้าฝ่ายผลิตแห่งประเทศไทยดำเนินโครงการในระยะที่ 1 ก่อน  และเมื่อโครงการโรงไฟฟ้าหลักในพื้นที่ภาคใต้ตอนล่างตามแผนพัฒนากำลังผลิตไฟฟ้าของประเทศไทย พ.ศ. 2558-2579 (PPD 2015)  ได้รับความเห็นชอบจากคณะรัฐมนตรีแล้ว จึงจะดำเนินการในระยะที่ 2  ตามความเห็นของคณะกรรมการพัฒนาการเศรษฐกิจและสังคมแห่งชาติ  ทั้งนี้ ให้กระทรวงพลังงานและการไฟฟ้าฝ่ายผลิตแห่งประเทศไทยรับความเห็นของหน่วยงานต่างๆ ไปพิจารณาดำเนินการในส่วนที่เกี่ยวข้องต่อไปด้วย

                    **โครงการปรับปรุงระบบส่งไฟฟ้าบริเวณภาคใต้ตอนล่างเพื่อเสริมความมั่นคงของระบบไฟฟ้า** มีวัตถุประสงค์ เพื่อเสริมสร้างความมั่นคงของระบบไฟฟ้าในภาคใต้ตอนล่างต่อไปในระยะยาวให้สามารถรองรับความต้องการไฟฟ้าของภาคที่อยู่อาศัย  ธุรกิจ  อุตสาหกรรมและการท่องเที่ยวในภาคใต้  ภายหลังจากเกิดประชาคมเศรษฐกิจอาเซียนภายในปี 2558 ขยายศักยภาพของระบบส่งไฟฟ้าสำหรับรองรับการเชื่อมต่อของโรงไฟฟ้าหลักหรือโรงไฟฟ้าพลังงานหมุนเวียนตามนโยบายภาครัฐได้อย่างมีประสิทธิภาพ  รองรับปัญหาข้อขัดข้องหรือหยุดซ่อมบำรุงประจำปีของท่อก๊าซธรรมชาติ  รวมทั้งรองรับระบบโครงข่ายไฟฟ้าอาเซียน  (APG)  และการรับซื้อไฟฟ้าจากประเทศเพื่อนบ้าน

                    **ประโยชน์ที่จะได้รับจากการดำเนินโครงการฯ**

 1) รักษาระดับ เสริมความมั่นคงเพื่อสนองความต้องการไฟฟ้าที่เพิ่มขึ้นในภาคใต้ตอนล่าง ซึ่งเป็นเขตที่มีความต้องการไฟฟ้าสูงและเป็นเขตเศรษฐกิจ ในภาคที่อยู่อาศัย ธุรกิจ อุตสาหกรรม และการท่องเที่ยวที่สำคัญ

 2) รองรับกำลังผลิตไฟฟ้าของโรงไฟฟ้าหลักและโรงไฟฟ้าพลังงานหมุนเวียนในพื้นที่ภาคใต้ตอนล่าง

 3) รองรับการกระจายสัดส่วนเชื้อเพลิงในการผลิตไฟฟ้าสำหรับโรงไฟฟ้าหลักที่ใช้ถ่านหินเป็น

เชื้อเพลิงในพื้นที่ภาคใต้ตอนล่าง

 4) เพิ่มความคล่องตัวในด้านปฏิบัติการควบคุมและการจ่ายไฟฟ้าในภาคใต้ตอนล่าง รวมทั้งกรณีที่

ต้องปลดโรงไฟฟ้าเข้า/ออกในการจ่ายไฟฟ้าที่เข้าระบบ  และโรงไฟฟ้าที่หยุดซ่อมบำรุงรักษาหรือปัญหาข้อขัดข้องท่อก๊าซธรรมชาติ

 5) รองรับระบบโครงข่ายไฟฟ้าอาเซียน (ASEAN Power Grid : APG)

**10.  เรื่อง  ขอความเห็นชอบ (ร่าง)  แผนแม่บทโครงการ “รักษ์น้ำเพื่อพระแม่ของแผ่นดิน”  ระยะที่ 3 (พ.ศ. 2560-2564)**

                    คณะรัฐมนตรีมีมติเห็นชอบ (ร่าง)  แผนแม่บทโครงการ “รักษ์น้ำเพื่อพระแม่ของแผ่นดิน”  ระยะที่ 3 (พ.ศ. 2560-2564)  ตามที่กระทรวงเกษตรและสหกรณ์ (กษ.) เสนอ และมอบหมายหน่วยงานที่เกี่ยวข้องกับการดำเนินงานโครงการ “รักษ์น้ำเพื่อพระแม่ของแผ่นดิน”  จัดทำแผนงาน/โครงการภายใต้กรอบแผนแม่บทโครงการฯ เพื่อขอสนับสนุนงบประมาณในการดำเนินงานต่อไป

          **ร่างแผนแม่บทโครงการ “รักษ์น้ำเพื่อพระแม่ของแผ่นดิน”  ระยะที่ 3 (พ.ศ. 2560-2564)**

มีวัตถุประสงค์ ดังนี้

 1. เพื่อจัดตั้งถิ่นฐานและพัฒนาชุมชนอย่างเหมาะสมตามแนวพระราชดำริการอยู่ร่วมกันของคน

และป่าอย่างสมดุลอย่างยั่งยืน

 2. เพื่ออนุรักษ์ พัฒนาและบริหารจัดการทรัพยากรธรรมชาติและสิ่งแวดล้อมในพื้นที่ลุ่มน้ำ โดย

กระบวนการมีส่วนร่วมของชุมชนเพื่อรักษาความสมดุลของระบบนิเวศอย่างยั่งยืน

 3.เพื่อสร้างโอกาสในการประกอบอาชีพและการมีงานทำให้กับประชาชนในพื้นที่ลุ่มน้ำให้พออยู่พอกินและพึ่งตนเองได้ มีความมั่นคงด้านอาหารเพื่อก้าวไปสู่การเหลือกินเหลือใช้

 4.เพื่อพัฒนาคุณภาพคนในชุมชนพื้นที่ลุ่มน้ำให้มีการเรียนรู้อย่างต่อเนื่อง มีโอกาสเข้าถึงบริการ

พื้นฐาน  ชุมชนท้องถิ่นมีความเข้มแข็ง  มีความมั่นคงปลอดภัยและคนมีคุณภาพชีวิตที่ดี

 5.เพื่อพัฒนาประสิทธิภาพการบริหารจัดการพัฒนาในพื้นที่ลุ่มน้ำ มุ่งบูรณาการดำเนินงานอย่าง

เป็นองค์รวม  เพื่อสร้างภูมิคุ้มกันรองรับสถานการณ์การเปลี่ยนแปลงต่าง ๆ

**11. เรื่อง แผนเตรียมความพร้อมเพื่อลดความเสี่ยงจากภัยแล้งด้านการเกษตร ปี 2559/60**

 คณะรัฐมนตรีมีมติรับทราบสถานการณ์น้ำ แผนการจัดสรรน้ำฤดูแล้ง ปี 2559/60 และแผนการเพาะปลูกพืชฤดูแล้ง ปี 2559/60 และแผนเตรียมความพร้อมเพื่อลดความเสี่ยงจากภัยแล้งด้านการเกษตร ปี 2559/60 และให้กระทรวงเกษตรและสหกรณ์ กระทรวงมหาดไทย และหน่วยงานที่เกี่ยวข้องร่วมบูรณาการสนับสนุนการดำเนินงานตามแผนดังกล่าวต่อไป

 ทั้งนี้ ในกรณีที่กระทรวงเกษตรและสหกรณ์และหน่วยงานที่เกี่ยวข้องมีความจำเป็นต้องดำเนินโครงการและมาตรการที่จะต้องขอความเห็นชอบหรืออนุมัติค่าใช้จ่ายจากคณะรัฐมนตรีให้กระทรวงเกษตรและสหกรณ์และหน่วยงานที่เกี่ยวข้องดำเนินการตามขั้นตอนของกฎหมาย ระเบียบ และมติคณะรัฐมนตรีที่เกี่ยวข้องต่อไปด้วย

 **สาระสำคัญของสถานการณ์น้ำ แผนการจัดสรรน้ำฤดูแล้ง ปี 2559/60 และแผนการเพาะปลูกพืชฤดูแล้ง ปี 2559/60 และแผนเตรียมความพร้อมเพื่อลดความเสี่ยงจากภัยแล้งด้านการเกษตร ปี 2559/60** ที่กระทรวงเกษตรและสหกรณ์เสนอคณะรัฐมนตรีรับทราบในครั้งนี้เป็นการสรุปสถานการณ์น้ำและแผนการจัดสรรน้ำเพื่อตอบสนองความต้องการใช้น้ำในช่วงฤดูแล้งในกิจกรรมต่าง ๆ ได้แก่ เพื่อการอุปโภคบริโภค เพื่อการรักษาระบบนิเวศและอื่น ๆ และเพื่อการเกษตร รวมทั้งการสำรองน้ำไว้ใช้ในช่วงฤดูฝน นอกจากนี้ยังได้กำหนดแผนเตรียมความพร้อม รวม 6 มาตรการ 29 โครงการ ดังนี้

|  |
| --- |
| (**1) มาตรการส่งเสริมความรู้เพื่อลดความเสี่ยงจากภัยแล้ง จำนวน 7 โครงการ**  มุ่งเน้นการส่งเสริมและสรร้างความตระหนักรู้ให้เกษตรกรสามารถประเมินความเสี่ยง และปรับตัวเพื่อลดความเสี่ยง โดยปรับเปลี่ยนการผลิตให้เหมาะสมกับสภาพพื้นที่และปริมาณน้ำต้นทุน |
| **(2) มาตรการเพิ่มประสิทธิภาพการใช้น้ำเพื่อการเกษตร จำนวน 5 โครงการ** มุ่งเน้นการเพิ่มประสิทธิภาพในการใช้น้ำเพื่อการเพาะปลูกในช่วงฤดูแล้ง ปี 2559/60 โดยเฉพาะการส่งเสริมการปลูกพืชใช้น้ำน้อย หรือกิจกรรมการเกษตรอื่นเพื่อทดแทนการปลูกข้าวนาปรัง |
| **(3) มาตรการเพื่อปริมาณน้ำต้นทุน จำนวน 8 โครงการ**  ก่อสร้างและพัฒนาแหล่งน้ำในพื้นที่ทั้งในและนอกเขตชลประทาน การขุดเจาะบ่อน้ำบาดาล รวมทั้งการปฏิบัติการฝนหลวง เพื่อเพิ่มปริมาณน้ำต้นทุนและบรรเทาปัญหาภัยแล้ง |
| **(4) มาตรการฟื้นฟูและพัฒนาพื้นที่เกษตรที่ประสบภัย จำนวน 7 โครงการ**  ให้ความช่วยเหลือตามระเบียบกระทรวงการคลังว่าด้วยเงินทดรองราชการเพื่อช่วยเหลือผู้ประสบภัยพิบัติกรณีฉุกเฉิน พ.ศ. 2556 รวมทั้งการจ้างงานเพื่อสร้างรายได้ให้แก่เกษตรกรที่ได้รับผลกระทบจากสถานการณ์ภัยแล้งทั่วประเทศ โดยเฉพาะบริเวณพื้นที่รอบอ่างเก็บน้ำที่ไม่ได้สนับสนุนน้ำเพื่อการเกษตรในช่วงฤดูแล้ง |
| **(5) มาตรการสร้างการรับรู้และประชาสัมพันธ์ จำนวน 2 โครงการ**  เพื่อประชาสัมพันธ์ข้อมูลข่าวสารให้สาธารณชนได้รับทราบเกี่ยวกับการดำเนินงานมาตรการต่าง ๆ เพื่อป้องกันและลดผลกระทบจากสถานการณ์ภัยแล้ง ปี 2559/60 |
| **(6) มาตรการจัดทำแผนชุมชนเพื่อบรรเทาผลกระทบจากภัยแล้ง** เพื่อให้ชุมชนได้เตรียมการรองรับและปรับตัวเพื่อลดผลความเสี่ยงจากภัยแล้งที่จะเกิดขึ้นตามความต้องการของชุมชน โดยประสานขอความร่วมมือจากกระทรวงมหาดไทย และผู้ว่าราชการจังหวัด เพื่อให้ชุมชนได้ตระหนักถึงความสำคัญในการจัดทำแผนงาน/โครงการ เพื่อลดความเสี่ยงและบรรเทาผลกระทบจากภัยแล้ง โดยการบูรณาการงบประมาณของหน่วยงานต่าง ๆ ที่มีอยู่ภายในจังหวัด |

**12. เรื่อง กรอบแนวทางในการป้องกันอาชญากรรมที่มีประสิทธิภาพ**

 คณะรัฐมนตรีมีมติเห็นชอบกรอบแนวทางในการป้องกันอาชญากรรมที่มีประสิทธิภาพ ทั้ง 6 ด้าน ตามมติคณะกรรมการพัฒนาการบริหารงานยุติธรรมแห่งชาติ (กพยช.) ครั้งที่ 5/2559 เมื่อวันที่ 16 พฤศจิกายน 2559 ตามที่ประธานกรรมการพัฒนาการบริหารงานยุติธรรมแห่งชาติเสนอ และให้คณะกรรมการพัฒนาการบริหารงานยุติธรรมแห่งชาติและหน่วยงานที่เกี่ยวข้องรับความเห็นและข้อสังเกตของสำนักงาน ก.พ.ร. และสำนักงานตำรวจแห่งชาติไปพิจารณาดำเนินการในส่วนที่เกี่ยวข้องต่อไป

 **สาระสำคัญของเรื่อง**

 ประธาน กพยช. รายงานว่า

 1. สำนักงานกิจการยุติธรรมในฐานะเลขานุการ กพยช. ได้จัดทำแนวทางในการป้องกันอาชญากรรมที่มีประสิทธิภาพ 6 ด้าน เพื่อพัฒนางานด้านการป้องกันอาชญากรรมให้มีประสิทธิภาพเชื่อมโยงภารกิจของหน่วยงานที่เกี่ยวข้องให้มีทิศทางการทำงานร่วมกันแบบบูรณาการ รวมทั้งมีความครอบคลุมและสามารถนำไปใช้ประโยชน์ในการปฏิบัติงานได้อย่างเป็นรูปธรรม

 2. กรอบแนวทางป้องกันอาชญากรรมที่มีประสิทธิภาพ มีวัตถุประสงค์เพื่อพัฒนางานด้านการป้องกันอาชญากรรมให้มีประสิทธิภาพเชื่อมโยงภารกิจของหน่วยงานที่เกี่ยวข้องให้มีทิศทางเดียวกันและทำงานร่วมกันแบบบูรณาการและเพื่อเป็นกรอบแนวทางในการปฏิบัติงานด้านการป้องกันอาชญากรรม ให้มีความครอบคลุมและสามารถนำไปใช้ประโยชน์ในการปฏิบัติงานได้อย่างเป็นรูปธรรม

 3. กรอบแนวทางในการป้องกันอาชญากรรมที่มีประสิทธิภาพ 6 ด้าน ประกอบด้วย ด้านที่ 1 การป้องกันอาชญากรรมโดยสภาพแวดล้อม ด้านที่ 2 การป้องกันอาชญากรรมโดยการมีส่วนร่วมของประชาชน ด้านที่ 3 การป้องกันอาชญากรรมโดยการป้องกันการกระทำผิดซ้ำ ด้านที่ 4 การป้องกันอาชญากรรมโดยการเฝ้าระวังกลุ่มเสี่ยงที่มีโอกาสจะกระทำความผิด ด้านที่ 5 การป้องกันอาชญากรรมโดยการลดโอกาสการตกเป็นเหยื่อ และด้านที่ 6 การพัฒนาและเพิ่มประสิทธิภาพบุคลากรในการป้องกันอาชญากรรม

**13. เรื่อง ขอสนับสนุนงบกลางเพื่อช่วยเหลือเกษตรกรตามมาตรการช่วยเหลือเยียวยาเกษตรกรผู้ประสบอุทกภัย ปี 2559/60 กรณีได้รับผลกระทบ เพิ่มเติม**

คณะรัฐมนตรีมีมติเห็นชอบและอนุมัติตามที่กระทรวงเกษตรและสหกรณ์ (กษ.) เสนอ ดังนี้

                   1. เห็นชอบให้ กษ. ดำเนินการตามแนวทางการดำเนินงานมาตรการช่วยเหลือเยียวยาเกษตรกรผู้ประสบอุทกภัย ปี 2559/60 กรณีได้รับผลกระทบตามมติคณะรัฐมนตรีเมื่อวันที่ 11 ตุลาคม 2559

                   2. อนุมัติงบประมาณรายจ่ายประจำปีงบประมาณ พ.ศ. 2560 งบกลางรายการเงินสำรองจ่ายเพื่อกรณีฉุกเฉินหรือจำเป็น ในกรอบวงเงินงบประมาณ 2,881,884 ล้านบาท เพื่อช่วยเหลือเกษตรกรตามมาตรการช่วยเหลือเยียวยาเกษตรกรผู้ประสบอุทกภัย ปี 2559/60 กรณีได้รับผลกระทบ เพิ่มเติม

           **สาระสำคัญของเรื่อง**

กษ. รายงานว่า มาตรการช่วยเหลือเยียวยาเกษตรกรผู้ประสบอุทกภัยปี 2559/60 กรณีได้รับผลกระทบ ซึ่งคณะรัฐมนตรีมีมติเมื่อวันที่ 11 ตุลาคม 2559 เห็นชอบให้ดำเนินการในกรอบวงเงิน 1,953,720 ล้านบาท เป็นมาตรการเพิ่มเติมจากระเบียบกระทรวงการคลัง ว่าด้วยเงินทดรองราชการเพื่อช่วยเหลือผู้ประสบภัยพิบัติกรณีฉุกเฉิน พ.ศ. 2556 และที่แก้ไขเพิ่มเติม พ.ศ. 2559 โดยช่วยเหลือเยียวยาด้านพืช ด้านประมง ด้านปศุสัตว์ เป็นเงินอัตราครัวเรือนละ 3,000 บาท แก่เกษตรกรที่มีคุณสมบัติ ดังนี้

                             1) เป็นเกษตรกรที่มีพื้นที่การผลิตอยู่ในพื้นที่ประกาศเขตการให้ความช่วยเหลือผู้ประสบภัยพิบัติกรณีฉุกเฉิน (อุทกภัย) ตั้งแต่วันที่ 18 พฤษภาคม 2559 จนกว่าจะสิ้นสุดฤดูฝนของภาคใต้ (ประมาณเดือนกุมภาพันธ์ 2560)

                             2) เป็นเกษตรกรที่ขึ้นทะเบียนและประกอบกิจกรรมการเกษตรในช่วงที่ผ่านมาตามที่แจ้งขึ้นทะเบียนกับหน่วยงาน กษ. ก่อนเกิดภัยเท่านั้น หากเกษตรกรรายใดได้รับผลกระทบมากกว่า 1 ด้าน ให้ได้รับการช่วยเหลือเพียง 1 ด้าน โดยให้เกษตรกรเป็นผู้ระบุว่าจะขอรับการช่วยเหลือด้านใด ทั้งนี้ กรณีเกษตรกรไม่ได้ขึ้นทะเบียนก่อนเกิดภัยพิบัติให้หน่วยงานจัดทำบัญชีไว้เพื่อรวบรวมเสนอคณะรัฐมนตรีพิจารณาต่อไป

                            3) เป็นเกษตรกรที่ได้รับการรับรองจากคณะกรรมการระดับหมู่บ้าน/ชุมชน ซึ่งมีคณะกรรมการตรวจสอบและรับรองข้อมูลเกษตรกร ตามแนวทางการดำเนินการงานที่กำหนด

**14. เรื่อง ขออนุมัติจัดสรรเงินจากกองทุนสงเคราะห์เกษตรกรโครงการฟื้นฟูช่วยเหลือเกษตรกรผู้ประสบอุทกภัยด้านการประมง**

 คณะรัฐมนตรีมีมติอนุมัติตามที่กระทรวงเกษตรและสหกรณ์ (กษ.) เสนอ ดังนี้

 1. จัดสรรเงินจากกองทุนสงเคราะห์เกษตรกร ให้กรมประมงกู้ยืมเงิน จำนวน 350.00 ล้านบาท กำหนดชำระคืนภายใน 2 ปี (พ.ศ. 2560 – 2562) เพื่อดำเนินโครงการฟื้นฟูช่วยเหลือเกษตรกรผู้ประสบอุทกภัยด้านการประมง

 2. เงินจ่ายขาด สำหรับเป็นค่าใช้จ่ายในการบริหารงานโครงการ จำนวน 3.48 ล้านบาท

 **สาระสำคัญของเรื่อง**

 กษ. รายงานว่า

 1. สถานการณ์ในพื้นที่ภาคใต้มีฝนตกต่อเนื่อง และมีฝนตกหนักถึงหนักมากบางแห่ง ตั้งแต่เดือนธันวาคม 2559 – มกราคม 2560 ส่งผลให้เกิดอุทกภัยและน้ำป่าไหลหลากในพื้นที่ เป็นเหตุให้เกษตรกรและพื้นที่ทางการประมงได้รับความเสียหายจากอุทกภัย ซึ่งความเสียหายดังกล่าวนี้มีทั้งที่ต้องทำการช่ายเหลือเร่งด่วนและไม่สามารถช่วยเหลือได้อย่างเร่งด่วนทันท่วงที นอกจากนี้ยังช่วยเหลือเกษตรกรเพื่อฟื้นฟูได้ภายหลังน้ำลด กรมประมงจึงเสนอขออนุมัติจัดสรรเงินกองทุนสงเคราะห์เกษตรกร เพื่อดำเนินการช่วยเหลือเกษตรกรผู้ประสบอุทกภัย ด้านการประมง โดยให้กรมประมงดำเนินการช่วยเหลือเกษตรกรผู้เพาะเลี้ยงสัตวืน้ำที่ประสบภัยให้สามารถกลับมาประกอบอาชีพเพาะเลี้ยงสัตว์น้ำได้อย่างถูกต้องตามหลักวิชาการและสามารถมีรายได้กลับสู่สภาวะการดำรงชีพได้อย่างปกติในเวลาอันรวดเร็ว

 2. **โครงการฟื้นฟูช่วยเหลือเกษตรกรผู้ประสบอุทกภัยด้านการประมง มีวัตถุประสงค์** เพื่อช่วยเหลือในการฟื้นฟูเกษตรกรผู้เพาะเลี้ยงสัตว์น้ำที่ประสบความเดือดร้อนจากอุทกภัยให้กลับเข้าสุ่สภาวะการประกอบอาชีพให้เป็นปกติด้วยความรวดเร็วตลอดจน เพื่อเพิ่มความมั่นใจให้แก่เกษตรกรในการกลับมาประกอบอาชีพด้านการเพาะเลี้ยงสัตว์น้ำอย่างถูกต้องตามหลักวิชาการ และเพื่อให้ผลผลิตด้านการประมง และผลผลิตสัตว์น้ำไม่ให้เกิดผลกระทบแก่อุตสาหกรรมต่อเนื่องจากอุทกภัยให้กลับมาสู่สภาวะปกติ

 **เป้าหมาย** เป็นเกษตรกรผู้ได้รับความเสียหาย และได้รับการช่วยเหลือด้านการประมงจากการประสบอุทกภัย ปี 2560 ใน 12 จังหวัด (พื้นที่ภาคใต้และจังหวัดประจวบคีรีขันธ์) มีสถานที่เลี้ยงอยู่ในพิ้นที่ตามประกาศเขตการให้ความช่วยเหลือ เป็นเกษตรกรที่ขึ้นทะเบียนและประกอบกิจกรรมด้านการประมงในช่วงที่ผ่านมาตามที่แจ้งขึ้นทะเบียนกับหน่วยงานของ กษ. ก่อนเกิดภัย และเป็นสมาชิกขององค์กรเกษตรกรที่เป็นนิติบุคคลหรือกลุ่มเกษตกรที่ขึ้นทะเบียน เป้าหมาย 3,500 ราย ประกอบด้วยเกษตรกรผู้เพาะเลี้ยงสัตว์น้ำในบ่อดิน ในกระชัง เกษตรกรผู้เลี้ยงกุ้ง และอื่น ๆ

 **ระยะเวลาดำเนินงาน** กุมภาพันธ์ 2560 – 30 กันยายน 2562 โดยกรมประมงขอเบิกจ่ายเงินจากกองทุนสงเคราะห์เกษตรกรเริ่มตั้งแต่เดือนกุมภาพันธ์ 2560 – กันยายน 2560 และกำหนดชำระคืนภายใน 2 ปี (พ.ศ. 2560 – 2562)

**15.  เรื่อง  ขยายระยะเวลาการอนุญาตให้อยู่ในราชอาณาจักรและการทำงานของแรงงานในกิจการประมงทะเล  และกิจการแปรรูปสัตว์น้ำ**

          คณะรัฐมนตรีมีมติเห็นชอบการขยายระยะเวลาการอยู่ในราชอาณาจักรและอนุญาตทำงานของแรงงานต่างด้าวในกิจการประมงทะเล ซึ่งใบอนุญาตทำงานจะหมดอายุในวันที่ 31 มกราคม 2560 และกิจการแปรรูปสัตว์น้ำ (รวมถึงผู้ติดตามซึ่งเป็นบุตรของแรงงานต่างด้าวที่อายุไม่เกิน  18 ปี) ซึ่งใบอนุญาตทำงานจะหมดอายุในวันที่ 22 กุมภาพันธ์ 2560  ออกไปอีกจนถึงวันที่ 1 พฤศจิกายน 2560 เท่ากันทุกคน  เพื่อเข้ารับการตรวจสัญชาติให้แล้วเสร็จภายในระยะเวลาที่ได้รับอนุญาตสำหรับแรงงานที่ผ่านการตรวนสัญชาติ  และได้รับหนังสือเดินทาง เอกสารใช้แทนหนังสือเดินทางหรือเอกสารรับรองบุคคล  จะได้รับอนุญาตให้อยู่ในราชอาณาจักรและอนุญาตทำงานถึง วันที่ 1 พฤศจิกายน 2560 และสามารถต่ออายุได้อีกครั้งเดียวไม่เกิน 2 ปี  โดยมีแนวทางดำเนินการตามที่กระทรวงแรงงาน (รง.)  เสนอ

                    **สาระสำคัญของเรื่อง**

                    รง. รายงานว่า

1. เนื่องจาก**ทางการเมียนมา**ได้แจ้งเปลี่ยนกำหนดการตรวจสัญชาติแรงงานของตนจากเดิมที่

เคยแจ้งไว้จะเข้ามาตรวจสัญชาติแรงงานของตนภายในเดือนตุลาคม 2559 เป็นเดือนมกราคม 2560 (คลาดเคลื่อนจากเดิมประมาณ 3 เดือน) และ**ทางการกัมพูชา**เริ่มแจกหนังสือเดินทาง  หรือเอกสารเดินทางคนงานกัมพูชาในช่วงกลางเดือนพฤศจิกายน 2559 แต่มีแรงงานสนใจไปรับเอกสารเดินทางคนงานกัมพูชาจำนวนน้อย ซึ่งไม่เป็นไปตามแผนปฏิบัติงานของทางการกัมพูชา  โดย รง. ได้มีหนังสือแจ้งผ่านไปยังสถานทูตกัมพูชาประจำประเทศไทย เพื่อรับทราบและหาแนวทางในการแก้ไขปัญหาแล้ว สำหรับ**ทางการลาว**ยังไม่แจ้งการเข้ามาตรวจสัญชาติแต่อย่างใด   **ด้วยสาเหตุดังกล่าวแรงงานในกิจการประมงทะเล  และแรงงานในกิจการแปรรูปสัตว์น้ำ  ที่ใบอนุญาตทำงานจะหมดอายุในวันที่ 31 มกราคม 2560 และวันที่ 22 กุมภาพันธ์  2560 ตามลำดับ  ซึ่งมีจำนวนรวมกันกว่าแสนคน  จึงไม่สามารถเข้ารับการตรวจสัญชาติได้ทันภายในกำหนด**ทั้งนี้  สมาคมประมง และสมาคมที่เกี่ยวข้องกับการแปรรูปสัตว์น้ำได้ขอให้ขยายระยะเวลาการทำงานของแรงงานประมงทะเล  และแปรรูปสัตว์น้ำออกไปอีก  เนื่องจากแรงงานคนเดิมมีทักษะในการทำงานแล้ว การรับแรงงานใหม่เข้าทำงานต้องเสียเวลาในการเรียนรู้การทำงานและการปรับตัว

1. คณะกรรมการนโยบายจัดการปัญหาแรงงานต่างด้าวและการค้ามนุษย์ด้านแรงงาน (กนร.)

ได้ประชุมครั้งที่ 1/2560 เมื่อวันที่ 16 มกราคม 2560 โดยมีรองนายกรัฐมนตรี ผพลเอก ประวิตร วงษ์สุวรรณ) เป็นประธาน จึงมีมติเห็นชอบให้ขยายระยะเวลาการอยู่ในราชอาณาจักรและอนุญาตทำงานของแรงงานต่างด้าวในกิจการประมงทะเล  และกิจการแปรรูปสัตว์น้ำ โดยให้ดำเนินการ ณ สถานที่ตั้งของแต่ละหน่วยงานหรือดำเนินการในลักษณะศูนย์บริการจดทะเบียนแรงงานต่างด้าวแบบเบ็ดเสร็จ  (One Stop Service)  โดย 22 จังหวัดที่มีพื้นที่ติดทะเล  ให้ผู้ว่าราชการจังหวัดเป็นผู้บริหารจัดการตามความเหมาะสม  สำหรับกรุงเทพมหานคร (กทม.)  ให้ผู้ว่าราชการ กทม. บริหารจัดการ สำหรับแรงงานที่ผ่านการตรวจสัญชาติให้ขอรับการตรวจลงตรา  (Visa)  ประเภทคนอยู่ชั่วคราว (Non-Immigrant L-A)  และประทับตราอนุญาตให้อยู่ในราชอาณาจักร ณ สำนักงานตรวจคนเข้าเมือง (ตม.)  หรือ ตม. ในจังหวัดที่แรงงานต่างด้าวจะทำงาน หรือสถานที่ที่ รง.  กำหนด  ค่าธรรมเนียมการตรวจลงตาม (Visa)  500 บาท และให้ยื่นคำขออนุญาตทำงานภายใน 15 วัน  นับแต่วันที่ได้รับ Visa โดยมีเงื่อนไขการดำเนินการ ดังนี้

1) ไม่อนุญาตให้แรงงานที่อายุเกิน 55 ปี  ทำงาน

2)  ผู้ติดตามเมื่ออายุเกิน 15 ปี  ให้ขออนุญาตทำงานในกิจการต่าง ๆ  ได้ตามที่กฎหมาย

กำหนด โดยอนุญาตให้อยู่ในราชอาณาจักรและอนุญาตให้ทำงานเท่ากับบิดา – มารดา

3) ผู้ติดตามเมื่ออายุเกิน 18 ปี  ให้ขออนุญาตทำงานในกิจการต่าง ๆ ได้  โดยอนุญาตให้อยู่ใน

ราชอาณาจักรและอนุญาตให้ทำงานเป็นเวลา 1 ปี   ทั้งนี้ ไม่เกินกว่าบิดา – มารดา

4) อนุญาตให้เปลี่ยนหรือเพิ่มประเภทหรือลักษณะงานนายจ้าง ท้องที่ทำงาน หรือสถานที่

ทำงาน    เมื่อสิ้นสุดระยะเวลาการจดทะเบียนแล้ว (หลังวันที่ 31 มีนาคม 2560) โดยให้เป็นไปตามที่ รง. กำหนด

 5)  ให้กรมการปกครองปรับปรุงฐานข้อมูลของแรงงานตามที่ได้รับแจ้งจากกรมการจัดหางานให้เป็นปัจจุบัน

               ทั้งนี้  เริ่มดำเนินการตั้งแต่วันที่ 1 กุมภาพันธ์ 2560 – 31 มีนาคม 2560

|  |
| --- |
| **ต่างประเทศ** |

**16. เรื่อง การดำเนินการตามข้อมติคณะมนตรีความมั่นคงแห่งสหประชาชาติเกี่ยวกับสาธารณรัฐไลบีเรีย**

 คณะรัฐมนตรีมีมติรับทราบและเห็นชอบตามที่กระทรวงการต่างประเทศ (กต.) เสนอ ดังนี้

 1. รับทราบข้อมติคณะมนตรีความมั่นคงแห่งสหประชาชาติ (United Nations Security Council: UNSC) จำนวน 3 ฉบับ ตามที่ UNSC ได้รับรองเกี่ยวกับการต่ออายุมาตรการคว่ำบาตรต่าง ๆ ต่อสาธารณรัฐไลบีเรียเป็นรายปีต่อปี ซึ่งสิ้นสุดลงเมื่อวันที่ 9 ธันวาคม 2557 ได้แก่ ข้อมติ UNSC ที่ 2079 (ค.ศ. 2012) ข้อมติ UNSC ที่ 2128 (ค.ศ. 2013) และข้อมติ UNSC ที่ 2188 (ค.ศ. 2014)

 2. เห็นชอบรับรองการดำเนินการตามข้อมติ UNSC จำนวน 2 ฉบับ (เกี่ยวกับการยกเลิกมาตรการคว่ำบาตรต่อสาธารณรัฐไลบีเรีย) ได้แก่

 2.1 ข้อมติ UNSC ที่2237 (ค.ศ. 2015) ยกเลิกมาตรการการห้ามการเดินทาง [ตามข้อ 4 ของข้อมติ UNSC ที่ 1521 (ค.ศ. 2003)] และยกเลิกมาตรการอายัดทรัพย์สิน [ตามวรรค 1 ของข้อมติ UNSC ที่ 1532 (ค.ศ. 2004)]

 2.2 ข้อมติ UNSC ที่ 2288(ค.ศ. 2016) ยกเลิกมาตรการคว่ำบาตรทางอาวุธที่มีมาก่อนหน้านี้ และยุบคณะกรรมการกำกับดูแลการปฏิบัติตามข้อมติฯ เรื่องสาธารณรัฐไลบีเรีย และคณะผู้เชี่ยวชาญ (Panel of Experts) ที่ตั้งขึ้นตามข้อมติฯ

 3. มอบหมายให้ส่วนราชการที่เกี่ยวข้อง ได้แก่ กระทรวงกลาโหม กระทรวงการคลัง กระทรวงคมนาคม กระทรวงพาณิชย์ กระทรวงมหาดไทย สำนักงานสภาความมั่นคงแห่งชาติ สำนักข่าวกรองแห่งชาติ สำนักงานตำรวจแห่งชาติ สำนักงานป้องกันและปราบปรามการฟอกเงิน และธนาคารแห่งประเทศไทย ถือปฏิบัติ และแจ้งผลการดำเนินการในส่วนที่เกี่ยวข้องให้ กต. ทราบ เพื่อประโยชน์ในการรายงานต่อสหประชาชาติ (United Nations: UN) ต่อไป

 **สาระสำคัญของเรื่อง**

 กต. รายงานว่า

 1. ที่ผ่านมา UNSC ได้มีการรับรองข้อมติกำหนดมาตรการคว่ำบาตรทางอาวุธ การห้ามการเดินทาง และการอายัดทรัพย์สินจากสาธารณรัฐไลบีเรียมาตั้งแต่ปี 2544 โดยมาตรการเหล่านี้ได้รับการปรับปรุงและต่ออายุให้สอดคล้องกับสถานการณ์เรื่อยมา โดยหลังจากที่ กต. ได้เสนอให้คณะรัฐมนตรีพิจารณารับรองข้อมติ ที่ 2025 (ค.ศ. 2011) ต่ออายุการดำเนินมาตรการฯ ออกไปจนถึงวันที่ 13 ธันวาคม 2555 แล้ว UNSC ได้รับรองข้อมติอีกจำนวน 3 ฉบับ ได้แก่ ข้อมติที่ 2079 (ค.ศ. 2012) เมื่อวันที่ 12 ธันวาคม 2555 ข้อมติที่ 2128 (ค.ศ. 2013) เมื่อวันที่ 10 ธันวาคม 2556 และข้อมติที่ 2188 (ค.ศ. 2014) เมื่อวันที่ 9 ธันวาคม 2557 มีสาระสำคัญเป็นการต่ออายุมาตรการคว่ำบาตรต่าง ๆ ที่จำเป็นต่อสาธารณรัฐไลบีเรียเป็นรายปี ซึ่งครอบคลุมการคว่ำบาตรทางอาวุธ การห้ามการเดินทาง และการอายัดทรัพย์สิน เพื่อช่วยฟื้นฟูและสนับสนุนการเสริมสร้างสันติภาพและความมั่นคง ในสาธารณรัฐไลบีเรีย ซึ่ง กต. ได้พิจารณาแล้วเห็นว่า ข้อมติทั้ง 3 ฉบับดังกล่าว ไม่ปรากฏนัยสำคัญที่มีผลกระทบต่อท่าทีเดิมของไทยและเป็นเพียงการต่ออายุมาตรการคว่ำบาตร ที่ได้หมดอายุตามข้อมติเดิมเท่านั้น ซึ่งไทยได้ดำเนินมาตรการภายในเพื่อรองรับเพียงพอแล้ว และไม่ส่งผลให้ไทยต้องดำเนินการเพิ่มแต่อย่างใด กต. จึงมิได้เสนอข้อมติดังกล่าว ให้คณะรัฐมนตรีพิจารณาโดยทันที แต่ได้ติดตามพัฒนาการของสถานการณ์ รวมทั้งการพิจารณาทบทวนมาตรการต่าง ๆ ของ UNSC อย่างใกล้ชิด

 2. ต่อมาเมื่อสถานการณ์ในพื้นที่มีแนวโน้มดีขึ้น UNSC ได้รับรองข้อมติเกี่ยวกับสาธารณรัฐไลบีเรีย ซึ่งเป็นการผ่อนปรนและยกเลิกมาตรการคว่ำบาตรเดิม จำนวน 2 ฉบับ ได้แก่ ข้อมติที่ 2237 (ค.ศ. 2015) เมื่อวันที่ 2 กันยายน 2558 มีสาระสำคัญเป็นการต่ออายุมาตรการคว่ำบาตรทางอาวุธ แต่ยกเลิกมาตรการห้ามการเดินทางและการอายัดทรัพย์สินต่อสาธารณรัฐไลบีเรีย โดยคำนึงถึงพัฒนาการของสถานการณ์ในพื้นที่ ที่มีแนวโน้มดีขึ้นและข้อมติที่ 2288 (ค.ศ. 2016) เมื่อวันที่ 25 พฤษภาคม 2559 มีสาระสำคัญเป็นการยกเลิกมาตรการคว่ำบาตรทางอาวุธ ทำให้ปัจจุบันไม่มีมาตรการคว่ำบาตรใด ๆ ต่อสาธารณรัฐไลบีเรียอีก

**17. เรื่อง การเข้าร่วมเป็นสมาชิก Global Alliance for Chronic Diseases (GACD)**

 คณะรัฐมนตรีมีมติอนุมัติในหลักการให้สถาบันวิจัยระบบสาธารณสุข (สวรส.) เข้าร่วมเป็นสมาชิก Global Alliance for Chronic Diseases (GACD) ในปี 2560 ตามที่รัฐมนตรีว่าการกระทรวงสาธารณสุข ประธานกรรมการสถาบันวิจัยระบบสาธารณสุข เสนอ

 **สาระสำคัญของเรื่อง**

 รัฐมนตรีว่าการกระทรวงสาธารณสุข ประธานกรรมการสถาบันวิจัยระบบสาธารณสุข รายงานว่า

 1. สวรส. เป็นหน่วยงานรัฐที่เป็นนิติบุคคลจัดตั้งขึ้นตามพระราชบัญญัติ สถาบันวิจัยระบบสาธารณสุข พ.ศ. 2535 มีภารกิจในการสนับสนุนการวิจัยเพื่อพัฒนาระบบสุขภาพ และส่งเสริมความร่วมมือการวิจัยระบบสุขภาพในทุกภาคส่วนทั้งในและต่างประเทศ โดย GACD ซึ่งเป็นภาคีเครือข่ายการวิจัยด้านโรคไม่ติดต่อเรื้อรังระหว่างประเทศได้เชิญประเทศไทย โดย สวรส. เข้าร่วมเป็นสมาชิกเพื่อร่วมกันสนับสนุนและส่งเสริมการวิจัยในการแก้ไขปัญหาที่เกิดจากโรคไม่ติดต่อเรื้อรัง (Non Communicable Chronic Disease: NCD) จัดความสำคัญของงานวิจัย ระเบียบวิธีวิจัย และการวัดผล ซึ่ง GACD ให้ความสำคัญกับกลุ่มประเทศรายได้น้อยและปานกลาง และประชากรกลุ่มที่ไม่มีสวัสดิการในประเทศที่มีรายได้สูง เป้าหมายหลักของกลุ่มความร่วมมือ คือ การยกระดับ การตระหนักและเพิ่มแหล่งทรัพยากรวิจัยเพื่อให้ข้อมูลในทางนโยบายของการป้องกันและจัดการโรคไม่ติดต่อเรื้อรัง

 2. การทำความตกลงเข้าร่วมเป็นสมาชิก GACD จะเป็นประโยชน์ในการพัฒนางานวิจัยด้านสุขภาพของไทย รวมถึงการเพิ่มโอกาสในการพัฒนานักวิจัยไทยได้ก้าวสู่เวทีความร่วมมือระหว่างประเทศซึ่งเป็นการเปิดโอกาสให้เกิดการแลกเปลี่ยนประสบการณ์และถ่ายทอดองค์ความรู้กับนานาประเทศเพื่อนำมาปรับใช้กับการพัฒนาการวิจัยด้าน NCD ของไทย และยังเป็นการเพิ่มโอกาสในการรับทุนวิจัยจากแหล่งทุนระดับโลกจากประเทศต่าง ๆ ตลอดจนส่งเสริมบทบาทไทยในการเป็นศูนย์กลางเชื่อมโยงกับประเทศสมาชิกอาเซียน ทั้งนี้ สวรส. ได้สนับสนุนการดำเนินการวิจัยและร่วมมือกับหน่วยงานต่าง ๆ ที่เกี่ยวข้องในลักษณะแผนงานวิจัยร่วมแบบสหสาขาและสหสถาบัน เช่น คณะแพทย์ศาสตร์จากมหาวิทยาลัยภาครัฐ กรมควบคุมโรค กรมอนามัย สำนักงานกองทุนสนับสนุนการสร้างเสริมสุขภาพ เป็นต้น

**18. เรื่อง การเสนอพระธาตุพนม เพื่อบรรจุไว้ในบัญชีรายชื่อเบื้องต้น (Tentative List) ของศูนย์มรดกโลก**

คณะรัฐมนตรีมีมติเห็นชอบตามที่ กระทรวงทรัพยากรธรรมชาติและสิ่งแวดล้อม (ทส.) เสนอ ดังนี้

                    1. เห็นชอบเอกสารนำเสนอพระธาตุพนม ภายใต้ชื่อ PHRA THAT PHANOM, ITS RELATED HISTORIC BUILDING AND ASSOCIATED LANDSCAPE เข้าสู่บัญชีรายชื่อเบื้องต้น (Tentative List) ของศูนย์มรดกโลก

                   2. เห็นชอบให้ประธานกรรมการแห่งชาติว่าด้วยอนุสัญญาคุ้มครองมรดกโลก (พลเอก ประวิตร วงษ์สุวรรณ) ลงนามในหนังสือถึงศูนย์มรดกโลก เพื่อนำเสนอพระธาตุพนมภายใต้ชื่อ PHRA THAT PHANOM, ITS RELATED HISTORIC BUILDING AND ASSOCIATED LANDSCAPE เข้าสู่บัญชีรายชื่อเบื้องต้น (Tentative List) ของศูนย์มรดกโลก

 **สาระสำคัญของเรื่อง**

           ทส. รายงานว่า

                   1. เอกสารแนวทางการอนุวัตตามอนุสัญญาคุ้มครองมรดกโลก (Operational Guidelines for the Implementation of the World Heritage Convention) กำหนดให้รัฐภาคีดำเนินการจัดทำเอกสารเสนอแหล่งเพื่อขึ้นทะเบียนบัญชีรายชื่อเบื้องต้น (Tentative List) และจัดส่งเอกสารทั้งในรูปแบบเอกสารและสื่ออิเล็กทรอนิกส์ต่อศูนย์มรดกโลก กรุงปารีส สาธารณรัฐฝรั่งเศส เพื่อนำเสนอต่อคณะกรรมการมรดกโลกในการประชุมสมัยสามัญ โดยในปี 2560 คณะกรรมการมรดกโลกกำหนดให้มีการประชุมสมัยสามัญ ครั้งที่ 41 ระหว่างวันที่ 2-12 กรกฎาคม 2560 ณ เมือง KarKów สาธารณรัฐโปแลนด์

                   2. จังหวัดนครพนมได้เสนอเอกสารการเสนอพระธาตุพนมเพื่อบรรจุไว้ในบัญชีรายชื่อเบื้องต้น (Tentative List) ของศูนย์มรดกโลก ต่อคณะอนุกรรมการมรดกโลกทางวัฒนธรรมที่เห็นชอบให้นำเสนอเรื่องดังกล่าวต่อคณะกรรมการแห่งชาติว่าด้วยอนุสัญญาคุ้มครองมรดกโลกเพื่อพิจารณา

                   3. **เอกสารนำเสนอพระธาตุพนม** ภายใต้ชื่อ PHRA THAT PHANOM, ITS RELATED HISTORIC BUILDING AND ASSOCIATED LANDSCAPE **มีสาระสำคัญ** **สรุปได้ดังนี้**

 (1) พระธาตุพนม ตั้งอยู่ในบริเวณวัดพระธาตุพนม จังหวัดนครพนมตั้งอยู่ทางทิศตะวันตกของแม่น้ำโขง มีระยะห่างประมาณ 600 เมตร เป็นพระธาตุที่เก่าแก่ที่สุดแห่งหนึ่งในภูมิภาคตะวันออกเฉียงเหนือของไทยและในลุ่มแม่น้ำโขงตอนกลาง

   (2) เดิมพระธาตุพนมก่อสร้างด้วยอิฐเป็นตารางสี่เหลี่ยมมีการแกะสลักคล้ายศิลปะจามหรือเขมรโบราณ และมีการบูรณะอย่างต่อเนื่อง ภายหลังจากการพังทลายลงเมื่อปี พ.ศ. 2518 พบสิ่งของมีค่าจำนวนมากภายในองค์พระธาตุ จากการตรวจสอบค่าอายุอิฐจากห้องด้านในพบว่ามีอายุประมาณคริสต์ ศักราชที่ 7-8

                             (3) พระธาตุพนมได้รับการขึ้นทะเบียนเป็นโบราณสถานในปี พ.ศ. 2478 โดยกรมศิลปากร เพื่อการอนุรักษ์และปกป้องภายใต้พระราชบัญญัติโบราณสถาน โบราณวัตถุ ศิลปวัตถุ และพิพิธภัณฑสถานแห่งชาติ และได้รับการประกาศขอบเขตโบราณสถาน ในปี พ.ศ. 2522 ครอบคลุมพื้นที่ 17 ไร่ 3 งาน 56 ตารางวา

 4. **คุณค่าความโดดเด่นอันเป็นสากลในการนำเสนอ จำนวน 3 เกณฑ์** ดังนี้

                             (1) **เกณฑ์ข้อที่ 1 เป็นตัวแทนที่แสดงถึงผลงานชิ้นเอกที่ทำขึ้นด้วยอัจฉริยภาพในการสร้างสรรค์ของมนุษย์ :**พระธาตุพนมมีอัจฉริยภาพในการสร้างสรรค์ทางศิลปกรรมที่มีลักษณะเป็นศิลปะไทยอีสาน – ลาวล้านช้าง และได้มีการบูรณะในแนวทางที่รักษาอัตลักษณ์นี้ไว้มาเป็นระยะ ๆ จนถึงปี พ.ศ. 2518 เมื่อพระธาตุพนมได้ถูกลมมรสุมพังทลาย กรมศิลปากรได้ดำเนินการบูรณะขึ้นใหม่ให้สวยงามตามแบบเดิม

                             (2) **เกณฑ์ข้อที่ 2 เป็นสิ่งที่มีอิทธิพลยิ่งในการผลักดันให้เกิดการพัฒนาสืบต่อมาในด้านการออกแบบทางสถาปัตยกรรม อนุสรณ์สถาน ประติมากรรม สวนและภูมิทัศน์ ตลอดจนการพัฒนาศิลปกรรมที่เกี่ยวข้องหรือการพัฒนา การตั้งถิ่นฐานของมนุษย์ ซึ่งการพัฒนาเหล่านั้นเกิดขึ้น ในช่วงเวลาใดเวลาหนึ่ง หรือบนพื้นที่หนึ่งพื้นที่ใดของโลก :**โดยเป็นตัวแทนของการแลกเปลี่ยนคุณค่าทางความเชื่อและวัฒนธรรมของประชาชนในเรื่องการเคารพบูชาพระสถูปของบุคคลที่มีความสำคัญและศักดิ์สิทธิ์ที่แพร่มาจากประเทศอินเดียและฮินดูจนถึงสมัยพุทธกาล และเป็นประเพณีวัฒนธรรมของชาวพุทธและได้แพร่มาสู่ตะวันออกเฉียงใต้หรือที่เรียกว่าสุวรรณภูมิ

                             (3) **เกณฑ์ข้อที่ 6 ความคิดหรือความเชื่อที่เกี่ยวข้องโดยตรงกับเหตุการณ์หรือบุคคลที่มีความสำคัญหรือความโดดเด่นยิ่งในประวัติศาสตร์**โดยพระธาตุพนมมีความสัมพันธ์และเชื่อมโยงกับวัฒนธรรมและประเพณีท้องถิ่นที่สืบทอดจนถึงปัจจุบัน

                   5. **การเปรียบเทียบกับพื้นที่อื่นที่มีลักษณะคล้ายคลึงกัน** ได้แก่ พุทธสถานสาญจี สาธารณรัฐอินเดีย อนุสาวรีย์เทพีเสรีภาพ ประเทศสหรัฐอเมริกา และมหาวิหารแห่งโคโลญจ์ สหพันธ์สาธารณรัฐเยอรมณี

**19. เรื่อง การจัดทำร่างข้อตกลงว่าด้วยการรับรองประกาศนียบัตรคนประจำเรือระหว่างประเทศไทยกับประเทศเซนต์วินเซนต์และเกรนาดีนส์ หมู่เกาะเคย์แมน ยิบรอลตาร์ บังกลาเทศ เมีนยมา ฟิลิปปินส์ เวียดนาม**

**บรูไนดารุสซาลาม กัมพูชา โดมินิกา จีน อินเดีย หมู่เกาะมาร์แซลล์ มอลตาแอนติกาและบาร์บูดา อิตาลี ลักเซมเบิร์ก ฮัชไมต์จอร์แดน ฮอนดูรัส และนอร์เวย์ รวม 20 ประเทศ**

 คณะรัฐมนตรมีมติเห็นชอบตามที่กระทรวงคมนาคม (คค.) เสนอการจัดทำร่างข้อตกลงว่าด้วยการรับรองประกาศนียบัตรคนประจำเรือระหว่างประเทศไทยกับประเทศเซนต์วินเซนต์และเกรนาดีนส์หมู่เกาะเคย์แมน ยิบรอลตาร์ บังกลาเทศ เมียนมา ฟิลิปปินส์ เวียดนาม บรูไนดารุสซาลาม กัมพูชา โดมินิกา จีน อินเดีย หมู่เกาะมาร์แซลล์ มอลตา แอนติกาและบาร์บูดา อิตาลี ลักเซมเบิร์ก ฮัชไมต์จอร์แดน ฮอนดูรัส และนอร์เวย์ รวม 20 ประเทศ และให้กระทรวงคมนาคมรับความเห็นของสำนักงานคณะกรรมการพัฒนาการเศรษฐกิจและสังคมแห่งชาติไปดำเนินการต่อไป และหากมีความจำเป็นต้องแก้ไขปรับปรุงร่างข้อตกลงฯ ในส่วนที่ไม่ใช่สาระสำคัญและไม่ขัดกับหลักการที่คณะรัฐมนตรีได้อนุมัติหรือให้ความเห็นชอบไว้ ให้กระทรวงคมนาคมนำเสนอคณะรัฐมนตรีทราบภายหลัง พร้อมทั้งให้ชี้แจงเหตุผลและประโยชน์ที่ไทยได้รับจากการปรับเปลี่ยนดังกล่าวตามหลักเกณฑ์ของมติคณะรัฐมนตรีเมื่อวันที่ 30 มิถุนายน 2558 (เรื่อง การจัดทำหนังสือสัญญาเกี่ยวกับความสัมพันธ์ระหว่างประเทศหรือองค์การระหว่างประเทศ)

 **สาระสำคัญของเรื่อง**

 **คค. รายงานว่า**

 1. อนุสัญญา STCW 1978 กำหนดให้รัฐภาคีสามารถทำความตกลงทวิภาคีเพื่อรับรองประกาศนียบัตรให้แก่คนประจำเรือที่ออกโดยหน่วยงานผู้มีอำนาจระหว่างกันได้โดยการรับรองนั้นจะต้องเป็นไปตามข้อกำหนดตามอนุสัญญาฯ ซึ่งส่งผลให้คนประจำเรือของประเทศที่ทำความตกลงสามารถทำงานในเรือชักธงของกันและกันได้ ทั้งนี้ ที่ผ่านมากรมเจ้าท่าได้ดำเนินการจัดทำข้อตกลงว่าด้วยการรับรองประกาศนียบัตรคนประจำเรือกับประเทศต่าง ๆ รวมแล้ว 12 ประเทศ ได้แก่ วานูอาตู บาฮามัส สิงคโปร์ ปานามา ไซปรัส อินโดนีเซีย ไลบีเรีย ตุรกี เบลิซ มาเลเซีย บาร์เบโดส ฮ่องกง

 2. กรมเจ้าท่าเห็นควรจัดทำร่างข้อตกลงฯ เพิ่มเติมกับประเทศต่าง ๆ รวม 20 ประเทศ ได้แก่ ประเทศเซนต์วินเซนต์์และเกรนาดีนส์ หมู่เกาะเคย์แมน ยิบรอลตาร์ บังกลาเทศ เมียนมา ฟิลิปปินส์ เวียดนาม บรูไนดารุสซาลาม กัมพูชา โดมินิกา จีน อินเดีย หมู่เกาะมาร์แซลล์ มอลตา แอนติกาและบาร์บูดา อิตาลี ลักเซมเบิร์ก ฮัชไมต์จอร์แดน ฮอนดูรัส และนอร์เวย์ ทั้งนี้ การจัดทำร่างข้อตกลงฯ ซึ่งปัจจุบันคนประจำเรือไทยมีคุณภาพเป็นที่ยอมรับของบริษัทเรือต่างชาติเป็นอย่างมาก ดังนั้น การจัดทำร่างข้อตกลงฯ จะเป็นการเปิดการเปิดตลาดให้เกิดการจ้างงานให้แก่คนประจำเรือไทยมากขึ้น

 3. ร่างข้อตกลงฯ เป็นไปตามข้อกำหนอของอนุสัญญา STCW 1978 และมีสาระสำคัญเหมือนกับข้อตกลงฯ ที่ได้จัดทำกับ 12 ประเทศ โดยรัฐภาคีที่มีความประสงค์จะทำข้อตกลงทวิภาคีระหว่างกันต้องเป็นภาคีอนุสัญญา STCW 1978 โดยมีหลักการดังนี้

 1) เมื่อมีการทำข้อตกลงทวิภาคีระหว่างกันแล้วรัฐภาคีหนึ่งจะออกประกาศนียบัตรรับรองประกาศนียบัตรของรัฐภาคีอื่นให้กับผู้ร้องขอ ซึ่งเป็นผู้ถือประกาศนียบัตรที่ออกโดยอีกรัฐภาคีหนึ่งได้ และยินยอมให้หน่วยงานที่มีอำนาจของรัฐภาคีอีกฝ่ายมีสิทธิในการดำเนินการตรวจสอบระบบการออกประกาศนียบัตรของรัฐภาคีนั้น

 2) ก่อนที่รัฐภาคีจะออกประกาศนียบัตรรับรองประกาศนียบัตรของรัฐภาคีอื่น จะต้องมีกระบวนการที่ทำให้มั่นใจได้ว่าผู้ถือประกาศนียบัตรของอีกรัฐภาคีหนึ่งมีความรู้เกี่ยวกับกฎหมายของรัฐภาคีนั้นที่เกี่ยวข้องกับการเดินเรือทะเลตามชั้นที่เหมาะสมกับความรู้ความสามารถและประสบการณ์ของผู้ขอรับประกาศนียบัตร

 3) ประกาศนียบัตรรับรองประกาศนียบัตรของรัฐสภาคีอื่นที่ออกโดยรัฐภาคีหนึ่งจะไม่สามารถนำไปออกประกาศนียบัตรรับรองประกาศนียบัตรของรัฐภาคีอื่นโดยอีกรัฐภาคีหนึ่งได้

 **20. เรื่อง การจัดทำความตกลงระหว่างรัฐบาลเครือรัฐออสเตรเลียและรัฐบาลไทยว่าด้วยการยกเว้นภาษีทางอ้อมสำหรับโครงการก่อสร้างหรือซ่อมแซมที่ทำการทางการทูตที่ตั้งอยู่ในออสเตรเลียและไทยบนหลักต่างตอบแทน**

 คณะรัฐมนตรีมีมติเห็นชอบและอนุมัติตามที่ กระทรวงการต่างประเทศ (กต.) เสนอ ดังนี้

                   1. เห็นชอบต่อร่างความตกลงระหว่างรัฐบาลเครือรัฐออสเตรเลียกับรัฐบาลไทยว่าด้วยการยกเว้นภาษีทางอ้อมสำหรับโครงการก่อสร้างหรือซ่อมแซมที่ทำการทางการทูตที่ตั้งอยู่ในออสเตรเลียและไทยบนหลักต่างตอบแทน (Bilateral Arrangement for Reciprocal Tax Concessions on Diplomatic Construction or Renovation Projects in Australia and Thailand) (โดยกระทำผ่านการแลกเปลี่ยนหนังสือทางการทูตระหว่างออสเตรเลียกับไทย)

                   2. อนุมัติให้รัฐมนตรีว่าการกระทรวงการต่างประเทศ หรือผู้ที่ได้รับมอบหมายจากรัฐมนตรีว่าการกระทรวงการต่างประเทศ ลงนามในหนังสือแลกเปลี่ยนความตกลงฯ

                   3. หากมีการแก้ไขถ้อยคำที่มิใช่สาระสำคัญและไม่ขัดผลประโยชน์ของไทย ให้ผู้ลงนามเป็นผู้ใช้ดุลยพินิจในเรื่องนั้น ๆ โดยไม่ต้องนำเสนอคณะรัฐมนตรีเพื่อพิจารณาอีก

                   4. มอบหมายให้ กต. ออกหนังสือมอบอำนาจเต็ม (Full Powers) กรณีที่ผู้ลงนามในหนังสือแลกเปลี่ยนความตกลงฯ ไม่ใช่รัฐมนตรีว่าการกระทรวงการต่างประเทศ

                   5. มอบหมายให้ กต. เป็นหน่วยงานกลางในการจัดประชุมหารือกับหน่วยงานที่เกี่ยวข้องเพื่อพิจารณายกร่างแนวทางปฏิบัติที่เป็นมาตรฐานและกลไกในการพิจารณาเกี่ยวกับเรื่องการครอบครองจำหน่ายที่ดินและการย้ายสถานที่ทำการทางการทูตของต่างประเทศในประเทศไทยให้เป็นไปด้วยความเหมาะสม มีมาตรฐาน และมีการหารือไตร่ตรองโดยถี่ถ้วนในทุก ๆ มิติ โดยหน่วยงานที่เกี่ยวข้อง เพื่อให้ประเทศไทยได้รับประโยชน์สูงสุดและไม่เสียเปรียบในฐานะเจ้าของประเทศและเสนอคณะรัฐมนตรีพิจารณาให้ความเห็นชอบต่อไป

          ทั้งนี้ ให้กระทรวงการต่างประเทศดำเนินการตามมติคณะรัฐมนตรีเมื่อวันที่ 30 มิถุนายน 2558 (เรื่อง การจัดทำหนังสือสัญญาเกี่ยวกับความสัมพันธ์ระหว่างประเทศหรือองค์การระหว่างประเทศ) และให้กระทรวงการต่างประเทศเป็นหน่วยงานหลักรับไปพิจารณากำหนดหลักเกณฑ์และแนวปฏิบัติที่เป็นมาตรฐานเกี่ยวกับการครอบครอง จำหน่ายที่ดินและการย้ายสถานที่ทำการทางการทูตของต่างประเทศในประเทศไทย เช่น เหตุผลความจำเป็น ผลประโยชน์/ผลเสีย ที่ประเทศจะได้รับ เป็นต้น ก่อนนำเสนอคณะรัฐมนตรีพิจารณาต่อไป

|  |
| --- |
| **แต่งตั้ง** |

**21. เรื่อง การแต่งตั้งข้าราชการพลเรือนสามัญให้ดำรงตำแหน่งประเภทวิชาการระดับทรงคุณวุฒิ (กระทรวงสาธารณสุข)**

 *คณะรัฐมนตรีมีมติอนุมัติตามที่กระทรวงสาธารณสุขเสนอแต่งตั้งข้าราชการพลเรือนสามัญ สังกัดกระทรวงสาธารณสุข ให้ดำรงตำแหน่งประเภทวิชาการระดับทรงคุณวุฒิ จำนวน 2 ราย ตั้งแต่วันที่มีคุณสมบัติครบถ้วนสมบูรณ์ ดังนี้*

 *1.* ***นางปฐมพร ศิรประภาศิริ*** *นายแพทย์เชี่ยวชาญ (ด้านเวชกรรม สาขารังสีวิทยา) กลุ่มงานรังสีรักษา กลุ่มภารกิจด้านวิชาการและการแพทย์ สถาบันมะเร็งแห่งชาติ กรมการแพทย์ ดำรงตำแหน่ง นายแพทย์ทรงคุณวุฒิ (ด้านเวชกรรม สาขารังสีวิทยา) กลุ่มงานรังสีรักษา กลุ่มภารกิจด้านวิชาการและการแพทย์ สถาบันมะเร็งแห่งชาติ กรมการแพทย์ ตั้งแต่วันที่ 17 มิถุนายน 2559*

 *2.* ***นายสมยศ ศรีจารนัย*** *สาธารณสุขนิเทศก์ (นายแพทย์เชี่ยวชาญ) สำนักงานปลัดกระทรวง ดำรงตำแหน่ง สาธารณสุขนิเทศก์ (นายแพทย์ทรงคุณวุฒิ) สำนักงานปลัดกระทรวง ตั้งแต่วันที่ 5 กันยายน 2559*

 *ทั้งนี้ ตั้งแต่วันที่ทรงพระกรุณาโปรดเกล้าฯ แต่งตั้งเป็นต้นไป*

***22. เรื่อง*การแต่งตั้งข้าราชการพลเรือนสามัญให้ดำรงตำแหน่งประเภทวิชาการระดับทรงคุณวุฒิ (กระทรวงสาธารณสุข)**

 *คณะรัฐมนตรีมีมติอนุมัติตามที่กระทรวงสาธารณสุขเสนอแต่งตั้ง****นายอนุพงค์ สุจริยากุล*** *นายแพทย์เชี่ยวชาญ (ด้านเวชกรรมป้องกัน) กรมควบคุมโรค ให้ดำรงตำแหน่ง นายแพทย์ทรงคุณวุฒิ (ผู้ทรงคุณวุฒิ ด้านเวชรกรรมป้องกัน) กรมควบคุมโรค กระทรวงสาธารณสุข ตั้งแต่วันที่ 21 กันยายน 2559 ซึ่งเป็นวันที่มีคุณสมบัติครบถ้วนสมบูรณ์ ทั้งนี้ ตั้งแต่วันที่ทรงพระกรุณาโปรดเกล้าฯ แต่งตั้งเป็นต้นไป*

**23. เรื่อง การแต่งตั้งข้าราชการให้ดำรงตำแหน่งประเภทบริหารระดับสูง (กระทรวงวัฒนธรรม)**

 คณะรัฐมนตรีมีมติอนุมัติตามที่กระทรวงวัฒนธรรมเสนอแต่งตั้งข้าราชการพลเรือนสามัญ สังกัดกระทรวงวัฒนธรรม ให้ดำรงตำแหน่งประเภทบริหารระดับสูง จำนวน 5 ราย ดังนี้

 1. **นางพิมพ์กาญจน์ ชัยจิตร์สกุล** รองอธิบดีกรมการศาสนา ดำรงตำแหน่ง ผู้ตรวจราชการกระทรวง สำนักงานปลัดกระทรวง

 2. **นายสหภูมิ ภูมิธฤติรัฐ** รองอธิบดีกรมศิลปากร ดำรงตำแหน่ง ผู้ตรวจราชการกระทรวง สำนักงานปลัดกระทรวง

 3. **นางสิรินชญา กันธิยะ** รองผู้อำนวยการสำนักงานศิลปวัฒนธรรมร่วมสมัย ดำรงตำแหน่ง ผู้ตรวจราชการกระทรวง สำนักงานปลัดกระทรวง

 4. **นางสุนันทา มิตรงาม** รองอธิบดีกรมส่งเสริมวัฒนธรรม ดำรงตำแหน่ง ผู้ตรวจราชการกระทรวง สำนักงานปลัดกระทรวง

 5. **นายกิตติพันธ์ พานสุวรรณ** รองอธิบดีกรมศิลปากร ดำรงตำแหน่ง ผู้ตรวจราชการกระทรวง สำนักงานปลัดกระทรวง

 ทั้งนี้ ตั้งแต่วันที่ทรงพระกรุณาโปรดเกล้าฯ แต่งตั้งเป็นต้นไป เพื่อทดแทนตำแหน่งที่ว่าง

**24. เรื่อง การแต่งตั้งกรรมการอื่นในคณะกรรมการมาตรฐานสินค้า**

 คณะรัฐมนตรีมีมติอนุมัติตามที่กระทรวงพาณิชย์เสนอแต่งตั้งกรรมการอื่นในคณะกรรมการมาตรฐานสินค้า จำนวน 5 คน เนื่องจากคณะกรรมการชุดเดิมได้ดำรงตำแหน่งครบวาระสองปีแล้ว เมื่อวันที่ 1 กันยายน 2559 ดังนี้

 1. นายอิทธิพล ช้างหลำ ผู้ทรงคุณวุฒิด้านมาตรฐานสินค้า

 2. นายสมวงษ์ ตระกูลรุ่ง ผู้ทรงคุณวุฒิด้านห้องปฏิบัติการ

 3. นางลัดดาวัลย์ กรรณนุช ผู้ทรงคุณวุฒิด้านพัฒนาผลิตภัณฑ์ข้าว

 4. นางภาณุมาศ สิทธิเวคิน ผู้ทรงคุณวุฒิด้านกฎหมาย

 5. นางสาวเกื้อกูล ปิยะจอมขวัญ ผู้ทรงคุณวุฒิด้านมันสำปะหลัง

 ทั้งนี้ ตั้งแต่วันที่ 24 มกราคม 2560 เป็นต้นไป

**25. เรื่อง การแต่งตั้งข้าราชการเมือง [ตำแหน่งที่ปรึกษารัฐมนตรีว่าการกระทรวงแรงงาน (นายอารักษ์ พรหมณี)]**

 คณะรัฐมนตรีมีมติเห็นชอบตามที่รัฐมนตรีว่าการกระทรวงแรงงานเสนอแต่งตั้ง **นายอารักษ์ พรหมณี** เป็นข้าราชการการเมือง ตำแหน่งที่ปรึกษารัฐมนตรีว่าการกระทรวงแรงงาน แทนตำแหน่งที่ว่าง ทั้งนี้ ตั้งแต่วันที่ 24 มกราคม 2560 เป็นต้นไป

**26. เรื่อง การแต่งตั้งข้าราชการการเมืองแทนตำแหน่งที่ว่าง [ตำแหน่งผู้ช่วยเลขานุการรัฐมนตรีว่าการกระทรวงพาณิชย์ (นายชัยพร ชยานุรักษ์)]**

 คณะรัฐมนตรีมีมติเห็นชอบตามที่รัฐมนตรีว่าการกระทรวงพาณิชย์เสนอแต่งตั้ง **นายชัยพร**

**ชยานุรักษ์** เป็นข้าราชการการเมือง ตำแหน่งผู้ช่วยเลขานุการรัฐมนตรีว่าการกระทรวงพาณิชย์ แทนตำแหน่งที่ว่าง

ทั้งนี้ ตั้งแต่วันที่ 24 มกราคม 2560 เป็นต้นไป

**27. เรื่อง การแต่งตั้งผู้รักษาราชการแทนรัฐมนตรีว่าการกระทรวงดิจิทัลเพื่อเศรษฐกิจและสังคม**

 คณะรัฐมนตรีมีมติอนุมัติเป็นหลักการมอบหมายให้รัฐมนตรี เป็นผู้รักษาราชการแทนรัฐมนตรีว่าการกระทรวงดิจิทัลเพื่อเศรษฐกิจและสังคม ในกรณีที่ไม่มีผู้ดำรงตำแหน่งรัฐมนตรีว่าการกระทรวงดิจิทัลเพื่อเศรษฐกิจและสังคม หรือมีแต่ไม่อาจปฏิบัติราชการได้ ตามลำดับ ตามที่กระทรวงดิจิทัลเพื่อเศรษฐกิจและสังคมเสนอ ดังนี้

 1. รัฐมนตรีว่าการกระทรวงอุตสาหกรรม (นายอุตตม สาวนายน)

 2. รัฐมนตรีว่าการกระทรวงสาธารณสุข (นายปิยะสกล สกลสัตยาทร)

 ทั้งนี้ ตั้งแต่วันที่ 24 มกราคม 2560 เป็นต้นไป

**28. เรื่อง   ปรับปรุงคำสั่งมอบหมายและมอบอำนาจให้รองนายกรัฐมนตรีและรัฐมนตรีประจำสำนักนายกรัฐมนตรีปฏิบัติราชการแทนนายกรัฐมนตรี ปรับปรุงคำสั่งการมอบหมายและมอบอำนาจให้รองนายกรัฐมนตรีและรัฐมนตรีประจำสำนักนายกรัฐมนตรีปฏิบัติหน้าที่ประธานกรรมการและรองประธานกรรมการในคณะกรรมการต่างๆ ตามกฎหมาย และระเบียบสำนักนายกรัฐมนตรี  และมอบหมายหน้าที่ความรับผิดชอบให้รัฐมนตรีปฏิบัติราชการ**

**คำสั่งสำนักนายกรัฐมนตรี ที่  37/2560  เรื่อง  ปรับปรุงคำสั่งมอบหมายและมอบอำนาจให้รองนายกรัฐมนตรี และรัฐมนตรีประจำสำนักนายกรัฐม****นตรี ปฏิบัติราชการแทนนายกรัฐมนตรี**

                    คณะรัฐมนตรีมีมติรับทราบคำสั่งสำนักนายกรัฐมนตรี ที่  37/2560  เรื่อง  ปรับปรุงคำสั่งมอบหมายและมอบอำนาจให้รองนายกรัฐมนตรี และรัฐมนตรีประจำสำนักนายกรัฐมนตรี ปฏิบัติราชการแทนนายกรัฐมนตรี

                    ตามที่สำนักนายกรัฐมนตรีได้มีคำสั่งที่ 309/2559 ลงวันที่ 24 ธันวาคม 2559 เรื่อง  มอบหมายและมอบอำนาจให้รองนายกรัฐมนตรีและรัฐมนตรีประจำสำนักนายกรัฐมนตรีปฏิบัติราชการแทนนายกรัฐมนตรี  นั้น

                   เพื่อให้การปฏิบัติราชการเป็นไปด้วยความเรียบร้อยและมีความเหมาะสมยิ่งขึ้น อาศัยอำนาจตามความในมาตรา 10 และมาตรา 15 แห่งพระราชบัญญัติระเบียบบริหารราชการแผ่นดิน พ.ศ. 2534 ซึ่งแก้ไขเพิ่มเติมโดยพระราชบัญญัติระเบียบบริหารราชการแผ่นดิน (ฉบับที่ 5) พ.ศ. 2545 มาตรา 11 มาตรา 12   แห่งพระราชบัญญัติระเบียบบริหารราชการแผ่นดิน พ.ศ. 2534 และมาตรา 38   แห่งพระราชบัญญัติระเบียบบริหารราชการแผ่นดิน พ.ศ. 2534 ซึ่งแก้ไขเพิ่มเติมโดยพระราชบัญญัติระเบียบบริหารราชการแผ่นดิน (ฉบับที่ 7)   พ.ศ. 2550 ประกอบกับพระราชกฤษฎีกาว่าด้วยการมอบอำนาจ พ.ศ. 2550 นายกรัฐมนตรีจึงให้ยกเลิกความใน ข้อ 8.2.2 ของคำสั่งสำนักนายกรัฐมนตรี  ที่ 309/2559 ลงวันที่ 24 ธันวาคม 2559ทั้งนี้ ตั้งแต่วันที่ 24 มกราคม พ.ศ. 2560  เป็นต้นไป

**คำสั่งสำนักนายกรัฐมนตรีที่ 38/2560  เรื่อง  ปรับปรุงคำสั่งการมอบหมายและมอบอำนาจให้รองนายกรัฐมนตรีและรัฐมนตรีประจำสำนักนายกรัฐมนตรีปฏิบัติหน้าที่ประธานกรรมการ และรองประธานกรรมการ ในคณะกรรมการต่างๆ  ตามกฎหมาย และระเบียบสำนักนายกรัฐมนตรี**

                    คณะรัฐมนตรีมีมติรับทราบคำสั่งสำนักนายกรัฐมนตรีที่ 38/2560  เรื่อง  ปรับปรุงคำสั่งการมอบหมายและมอบอำนาจให้รองนายกรัฐมนตรีและรัฐมนตรีประจำสำนักนายกรัฐมนตรีปฏิบัติหน้าที่ประธานกรรมการ และรองประธานกรรมการ ในคณะกรรมการต่างๆ  ตามกฎหมาย และระเบียบสำนักนายกรัฐมนตรี

                    ตามที่ได้มีคำสั่งสำนักนายกรัฐมนตรีที่ 310/2559 ลงวันที่ 24 ธันวาคม 2559  เรื่อง มอบหมายและมอบอำนาจให้รองนายกรัฐมนตรีและรัฐมนตรีประจำสำนักนายกรัฐมนตรี ปฏิบัติหน้าที่ประธานกรรมการ รองประธานกรรมการ และกรรมการในคณะกรรมการต่างๆ ตามกฎหมาย และระเบียบสำนักนายกรัฐมนตรี นั้น

                   อาศัยอำนาจตามความในมาตรา 10 และมาตรา 15 แห่งพระราชบัญญัติระเบียบบริหารราชการแผ่นดิน พ.ศ. 2534 ซึ่งแก้ไขเพิ่มเติมโดยพระราชบัญญัติระเบียบบริหารราชการแผ่นดิน (ฉบับที่ 5) พ.ศ. 2545 มาตรา 11 และมาตรา 12 แห่งพระราชบัญญัติระเบียบบริหารราชการแผ่นดิน พ.ศ. 2534 และมาตรา 38 แห่งพระราชบัญญัติระเบียบบริหารราชการแผ่นดิน พ.ศ. 2534 ซึ่งแก้ไขเพิ่มเติมโดยพระราชบัญญัติระเบียบบริหารราชการแผ่นดิน (ฉบับที่ 7) พ.ศ. 2550 ประกอบกับพระราชกฤษฎีกาว่าด้วยการมอบอำนาจ พ.ศ. 2550 จึงมีคำสั่งให้ปรับปรุงคำสั่งสำนักนายกรัฐมนตรีที่ 310/2559 ลงวันที่ 24 ธันวาคม 2559 ดังต่อไปนี้

                 1. ให้เพิ่มเติมความต่อไปนี้เป็นข้อ 1.3.15“1.3.15 คณะกรรมการแห่งชาติว่าด้วยอนุสัญญาคุ้มครองมรดกโลก”

                 2. ให้ยกเลิกความในข้อ 4.2.2 และ ข้อ 5.3.2

                 3. ให้ยกเลิกความในข้อ 5.1.3 และใช้ความต่อไปนี้แทน“5.1.3  คณะกรรมการพลังงานนิวเคลียร์เพื่อสันติ”ทั้งนี้ ข้อ 1 และข้อ 2 ตั้งแต่วันที่ 24 มกราคม พ.ศ. 2560  เป็นต้นไปข้อ 3 ตั้งแต่วันที่ 1 กุมภาพันธ์  พ.ศ.  2560 เป็นต้นไป

 **การมอบหมายหน้าที่ความรับผิดชอบให้รัฐมนตรีปฏิบัติราชการ**

 คณะรัฐมนตรีมีมติเห็นชอบตามที่สำนักเลขาธิการนายกรัฐมนตรีเสนอมอบหมายให้รัฐมนตรีว่าการ

กระทรวงอุตสาหกรรม (นายอุตตม สาวนายน)  ซึ่งเป็นผู้มีความรู้ ความสามารถ และประสบการณ์ สามารถ

สนับสนุนการปฏิบัติราชการของนายกรัฐมนตรีในงานของสำนักงานส่งเสริมวิสาหกิจขนาดกลางและขนาดย่อม

มีหน้าที่ความรับผิดชอบในการกำกับดูแลและติดตามขับเคลื่อนการดำเนินงานตามนโยบายของรัฐบาลในการ

ส่งเสริมวิสาหกิจขนาดกลางและขนาดย่อม ในส่วนของสำนักงานส่งเสริมวิสาหกิจขนาดกลางและขนาดย่อม

                   ทั้งนี้ ให้สำนักงานส่งเสริมวิสาหกิจขนาดกลางและขนาดย่อมดำเนินการตามข้อสั่งการและสนับสนุนการปฏิบัติหน้าที่ของผู้ได้รับมอบหมายต่อไป

**\*\*\*\*\*\*\*\*\*\*\*\*\*\*\*\*\*\*\***

สำนักโฆษก สำนักเลขาธิการนายกรัฐมนตรี โทร. 0 2288-4396